Avilesen irabazita goraka doa Lauburu Ibarra Mahala

YESOS CASTAÑO FS - LAUBURU IBARRA MAHALA

Lauburu Ibarra Mahalak 2-3 irabazi zion Yesos Castaño talde asturiarrari ligako hogeita bigarren jardunaldian. Forma eta konfiantzari dagokionez, oso garai onean dago talde morea eta defentsa elkartasunean zein erasoan egindako lan ona edota atezain jokalariaren azken apustuan oinarritutako garaipen bikaina lortu zuen.

Baloia ibartarrek atera zuten eta Asturiaskoek pista erdiko aldaketan oinarritutako defentsa batekin, akatsak eragin nahian jokatu zuten, ondoren kontraerasoan ateratzeko. Erasoan 3-1 sistema erabili zuten, pibota bisitarien defentsan finkatu eta handik sartzeko asmoarekin. Ibartarrak pazientziarekin jokatu zuten eta pixkanaka egoera arriskutsuak sortzen hasi ziren. Arevaloren mutilak defentsa planteamendu desberdinekin aurkitzen dira astero, gehienak kontserbatzaileak badira ere; hau da, taldeak baloiari uko egiten dio jokoaren beste bide batzuk jorratzearen alde. Norgehiagokaren zazpigarren minutuan Iker Sanchez kadeteak egin zuen debuta; jubenilekin urtebetez entrenatu ostean, esfortzu guzti hori emankorra izan zela garbi geratu zen, jokatutako kalitatezko minutu horietan taldearen dinamikan sartzeko prestatuta dagoela erakutsi baitzuen. Partidua aurrera joan ahala, moreak posizio-erasoan eta estrategia ekintzetan izan zuten hainbat okasio, baina ez zuten golarekin asmatu. Bertakoek pibotarekin egindako ekintzen atzetik jarraitzen zuten eta nahiz eta lehenbiziko zatiaren azken minutuetan defentsan desdoitze bat edo beste izan zituzten, azkenean hutseko berdinketan amaitu zuen.

Bigarren zatiaren hasiera ez zen ona izan, 14 segundora aurreratu baitzen bertako taldea, falta bat ateratzean. Gola eta gero ibartarrak aurkaria bere atean setiatu zuten eta gol aukera garbiak sortu ziren, baina golaren aurrean ez ziren orokorrean oso trebe ibili norgehiagoka guztian zehar. Seigarren minutuan Iker Zubelzuk egindako berdinketa iritsi zen, baina bederatzigarren minutuan berriro aurreratu ziren bertakoek, bandako sake baten aurrean defentsa ezegokiagatik. Arevaloren mutilak posizio-jokoan nagusitasuna izanda eta okasioak jarraian sortzen baziren ere, amaieretan abilezia handirik gabe ibili ziren. Minutu bat beranduago bertakoen jokalari bat kaleratua izan zen. Moreek ez zuten besteen gutxiagotasun egoera hau aprobetxatu eta partidaren azken zatian sartu ziren kontrako emaitzarekin. Lau minuturen faltan ibartarrak bostekoa atera zuten, eta higadura eta pazientzia handiko bi minutu ondoren, presio irteera batean baloia berreskuratu eta Martin Ibarbiak binako berdinketa ezarri zuen markagailuan. Bosteko jokoarekin jarraitu zuten bi minutu besterik geratzen ez zirela eta taldeko konbinazio eder baten bidez, Martin Ibarbiaren beste golarekin aurreratu zen Lauburu markagailuan. Honen ondoren, bertako taldeak bostekoa atera zuen, baina bisitarien defentsa-paretarekin ezin izan zuen ezer egin eta puntuak Ibarrara joan ziren.

Norgehiagokaren amaieran, entrenatzaileak honela esan zuen: “Jokatu duten norgehiagokagatik zoriondu nahi ditut jokalariak. Astero-astero gehiago gara eta hobeto jokatzen dugu. Aurrean genuen taldea geratzen oso zaila zen bere bertikaltasunagatik eta egindako akats batzuk kenduta, denborak ondo kudeatu ditugu. Kaleratzearen ondoren izan dugun abantaila egoeran ez gara ondo ibili, baina kontrako emaitzarekin eta bosteko jokoan egoera onak aurkitzeko pazientzia izan dugu azkenean partida etxera ekartzeko. Eguneko puntu ezkorra, aurkariaren atean asmatu ezinik ibili izana izan dela esango nuke; lanean jarraitu behar da puntu horretan hobetzeko, oso garrantzitsua da-eta. Hobetzeko aukera handia dugu oraindik, lau norgehiagoka geratzen baitira, eta aste santuen ondoren lehiaketaren azken hilabeteari aurre egiteko gogor egingo dugu lan, gure mailarik onena eskaini ahal izateko”.

#AukeratuMoreEginLauburu #GoazenLauburuKEIbarra


Putinek Ukrainako mugatik tropak erretiratzeko agindua eman du

Erretiratzearen «ebidentziarik» ez du ikusi NATOk, baina bilera bat egitea proposatu dio Moskuri

Kremlinek ohar batean jakinarazi du Vladimir Putin Errusiako presidenteak agindua eman diola armadari Ukrainako mugan hasitako ariketa militarrak bukatu eta baseetara itzultzeko. Ukrainako Gobernuak eta Mendebaldeak Errusiari egindako exijentzietako bat da hori aspaldian, inbasio baterako mehatxutzat baitaukate. Kieven eta Mendebaldeko iturrien arabera, 40.000 soldadu inguru hedatu ditu Moskuk mugan azken asteotan. Kremlinek oharrean jakinarazi du Rostov, Belgorod eta Briansk eskualdeetan baseetara erretiratuko dituela, baina ez du xehetasunik eman. Ohar berean, Kremlinek Kievi eskatu dio Ukraina ekialdeko operazio militarra berehalakoan bertan behera uzteko.

Putinek hilaren 7an ere adierazi zuen tropak kuarteletara bueltatzeko agindua eman zuela, baina ez Kievek, ez Mendebaldeak ez zioten sinetsi. AEBak eta NATO oraingoan ere ezkor agertu dira. «Zoritxarrez, ez dugu ikusi inongo ebidentziarik Errusiaren erretiratzearen inguruan», adierazi du Anders Fogh Rasmussen NATOko idazkari nagusiak. Aliantza militarrak berak ere, ordea, indarrak pilatzen segitu du Europa ekialdean. AEBetako gerraontzi bat Itsaso Beltzera ailegatzekoa da etzidamu. Jada bigarrena izanen da, eta Errusiako Ria Novosti agentziaren arabera, hirugarren bat hilaren bukaeran ailegatuko da.

NATOren eta Errusiaren artean aspaldiko tentsio aldi handiena sortu du Ukrainako gatazkak, baina Rasmussenek adierazi duenez, aliantza militarrak Moskuri proposatu dio hurrengo astean bilera bat egitea. NATOk eta Errusiak kontseilu berezi bat daukate elkarren arteko harremanetarako, baina Krimeak Errusiarekin bat egiteko prozesua hasi zuenean aliantza militarrak bertan behera utzi zuen.

Iganderako deitu dituzte Ukrainan presidentetzarako hauteskundeak, eta datorren egunetan mugimenduak eta tentsio une gehiago espero dira. KPU Ukrainako Alderdi Komunistak, adibidez, emaitzak ez ditu onartuko, Alexander Golub alderdiko kideak Ria Novostiri erran dionez. Paradoxikoa da KPUren egoera. Alde batetik, gobernuak alderdi hori legez kanporatu nahi du, «separatistei» laguntzea leporatzen baitie; baina, bertzetik, Hauteskunde Batzorde Zentralak ez dio utzi Petro Simonenko KPUko idazkari nagusiari presidentetzarako hautagaitza erretiratzen.

Luhanskek, eskaera NBEri

Ekialdean independentzia aldarrikatu duten eskualdeetan, ordea, Arsen Avakov Barne ministroak berak aitortu du «ezinezkoa» izanen dela hauteskundeak «normal» egitea. Luhanskeko Herri Errepublikak, adibidez, hauteslekuak desegiteko agindua eman du, eta legez kanpokotzat jo ditu hauteskundeak ez ezik, propaganda banatzea edo kanpaina egitea. Horrez gain, Errusiako Itar-Tass agentziaren arabera, Luhanskeko Herri Errepublikak eskutitz bat bidali dio Ban Ki-moon NBE Nazio Batuen Erakundeko idazkari nagusiari, eskatzeko NBEk Luhansk estatu independentetzat onar dezala.


Endika Gartzia: "Andraitz da Zegama-Aizkorriko puntu kritikoa"

Endika Gartzia lasartoeoriatarrak bigarren Zegama-Aizkorri maratoia egingo du igandean. Iaz pubalgia batek ukatu zion parte-hartzea, baina duela bi urte 4:29ko denbora puska egiteko gai izan zen. Aurtengo ediziorako ze gorputzalditan dagoen galdetu diogu, eta Zegama-Aizkorri mendi-maratoia xehetzen saiatu gara, barnetik. Azken orduko berria da Kilian Jornet zazpi aldiz proba irabazi duen lasterkari kataluniarra irteera-lerroan izango dela, printzipioz parte-hartzekoa ez bazen ere.

Ze asmo aurtengo Zegama-Aizkorrirako Endika? Sasoi puntu onean zaude Erlaitz-Aiako Harriak lasterketan asteburuan podiuma zapalduta…

Entrenamendu justuarekin noa, hiru ordu baino gehiagoko saiorik ez dut egin. Zegaman hiru ordurekin… Urbian zaude eta hortik aurrera sufritzea tokatuko da. Ez dakit, aurten lasaiago hartuko dut, erritmo lasai batean irten eta ondo bukatzen saiatuko naiz. 2015eko nire helburua 25-30 kilometroko lasterketak dira, hortik gora arazoak izango ditut aurten.

Baina ‘Zegama is zegama’, ezin muzin egin.

Horixe.

Iaz ezin izan zenuen parte-hartu. Arantza atera nahiko duzu, noski.

Pubalgia batengatik apirilean erabaki nuen ez atreatzea. Egun bat entrenatzen nuen eta hiru geldirik egoten nintzen. Hogei kilometroko saioak oker-oker eginda bukatzen nituen, gelditzea onena.

Dena den, 2013an, zure lehenengo Zegaman 4:29ko denbora egin zenuen. Oso marka ona da.

Base edo oinarri oso onarekin joan nintzen eta asko sufrituta, baina 4:30eko langa jaistea lortu nuen bai.

Aurten, esan duzunez, halako konturik ez.

Zegamaz gozatzea da helburua. Anbientea bizi nahi dut, jendea ikusi, haien beroa sentitu… Duela bi urte ez nintzen konturatzen nork egiten zidan kaso. Ikusiko dugu aurten zer gertatzen den.

Presiorik gabe joatea batzuetan ona da.

Agian bai, ikusiko dugu.

Nolako lasterketa aurreikusten duzu?

Eguraldiak kezkatu samar nauka. 1500 metrora 3 gradu ematen ari dira. Nik lurra lehor nahi dut, bustia gaizki, ez zait gustatzen eta kresterioan irristaka ibiltzea arriskutsua da… Tentsio askoko momentuak bizitzen dira eta Andraitzen estres guztia azaleratzen zaizu, 30. kilometro inguruan.

Andraitz al da Zegama Aizkorriko puntu kritikoa?

Baietz esango nuke. Santi Spiritun ikusten badut ez noala ondo eta eguraldia hola-hola baldin badago hantxe geratuko naiz. Urbiara joanda, ez dago itzultzeko modurik. Santin Spiritun beti jaitsiko zaitu norbaitek… Bestela karrera nola-hala bukatu beharra dago.

Azken hamar-hamabi kilometroak aldapa behera izanagatik, gogorrak egiten direla…

Andraitzetik beherako zatia aldapa behera da, bai, baina korrika egin beharrekoa. Tranpa batzuk ere badaude, 200 metroako aldapatxoak, psikologikoki eta muskularki min egiten dutenak. Sekretua Aizkorri ondo pasatzea da, karrera hor galdu daiteke gehiegi emateagatik eta beti zerbaitekin iristea komeni da, korrika egiteko indarrarerkin. Kalbario bihur daiteke bestela azken zatia. Ez ahaztu, 42 kilometroko proba da, maratoi bat, 5.400 metroko desnibel positibo metatuarekin.

Zegaman zein ikusten duzu faborito?

(Elkarrizketa egitean Kilian Jornet ez zen parte-hartzekoa) Luis Alberto Hernando Transvulcanian irabaztetik dator, ea errekuperatzen den. Marco De Gasperi iaz podiuma zapaldu zuen gizona da... Euskaldunen artetik Aritz Egea dago indartsu, Hassan Ait Malek mutil gogorra da, aldapa behera asko errekuperatuko du. Jokin Lizeaga ez da arituko eta Iban Letamendi agian… Hamabost bat fuerte ibiliko dira.

Nesketan Maite Maiora, Elisa Desco italiarra, Oihana Kortazar… Betiko izenak, polita egongo da lehia.

Zergatik gustatzen zaizue Zegama hainbeste? Kanpotarrak ere liluratuta uzten ditu lasterketa honek.

Ibilbidea oso da polita, eguraldi onarekin batez ere. Edozein puntutan jendea bilatzen duzu, Otzaurten, Aratzera bidean basoan, Aratz gainean, Sancti Spiritukoa sobrada bat da, Aizkorri zer esanik ez, Urbian beti dago norbait, Andraitzen ere bai… Mundua dago egun horretan Aizkorrin.

Oilo ipurdia jartzen duten momentuak, ezta?

Zure izena mila lekutatik entzuten duzu, aurrera jarraitzeko sekulako indarra ematen dizu, behar dena baino azkarrago igotzen zara batzuetan… Eta gero komeriak. Munduko karreraik onena izatea zalegoak eragiten du. Euskal Herrian daukagun zona menditsu eleganteena da. Kanpoan badaude Sierra Zinal, Matterhorn, Cervino, Limone trail… Sekulako parajeak daude Munduko Kopan ere. Baina Aizkorri ere oso ederra da.

Gainontzean, gustura osatzen ari zaren denboraldiarekin?

Ez daukat helburu konkretu bat. Ez daukat denbora askorik entrenatzeko… Beraz, sasoi puntu on bat lortu eta horri eusten saiatuko naiz datozen bi hilabeteetan, maratoi erdiak eginez etab. Proba luzeak egiteko gehiago entrenatu beharra dago eta forman zaudenean beti disfrutatzen da gehiago.

Zegama eta gero karrera motz pare bat egingo ditut, Amurrion Kopako bigarren lasterketa, Flyschena Zumaian, Ozako basoan lasterketa polita bat ere badago Piriniotan… Eta uztaileko azken asteburuan Andorrako mendi duatloi batean parte-hartzeko asmoa dut, 2.000 metrotik gora egiten den proban. Udarako opor aurreko denboraldia hor amaituko dugu.

Aurten Kanarietako konturik ez, beraz

Hori opari bat izan zen. Bidarraiko Maratoia irabazteagatik, sari gisa, Argentinara gonbidatu ninduten maratoi bat egitera, baina ezin nuenez… Kanarietara joan nintzen mendi maratoi bat egitera.

Teledeporten ere agertu zinen erreportaje batean.

Bitxia izan zen, bai, bigarren egin nuen.

Zorte on eta animo, minik hartu gabe ibili Zegaman.

Xirimiriak eta euriak beldurtzen nau… Arroka irristakor badago, eta ziurrenik hala egongo da... Beraz erne. Duela bi asteburu joan nintzen Aizkorrira eta goian haizea eta euria ari zuen... Ezinezko jartzen da halakoetan, kresterioan kontuz ibili beharko dugu. Askotan bastoiekin ere ez dakizu zer egin, jaso ez jaso… Duela bi aste buelta hartu eta etxera joan nintzen. Hori da txarrena. Ea eguraldi ona dugun, lehorra behintzat!


Iaz ere erosahalmena galdu dute soldatek

Batez besteko soldata %1 erori da joan den urtean Araban, Bizkaian eta Gipuzkoan, inflazioak %0,3 atzera egin duen bitartean. Bosgarren urtez jarraian galdu dute erosahalmena.

Ekonomiaren hobekuntzak izan duen benetako hedapena tentuz hartzeko beste datu bat eskaini du Adecco enpresak gaur. Arabako, Bizkaiko eta Gipuzkoako batez besteko soldatak %1 erori dira pasa den urtean. Inflazioak ere atzera egin du —%0,3—, baina ez da aski izan ordainen galera estaltzeko. Hortaz, erosahalmena galdu dute langileek, %0,7 hain zuzen ere. Batez besteko ordaina 1.950 eurokoa izan da. Nafarroan 1.748 euro dira.

Barne produktu gordinak hazkundea izan du aurreko bi urteetan: %1,4 eta %2,8 izan da 2014 eta 2015 urteetarako, hurrenez hurren. Produkzioaren igoera hori ez da ordainetan islatzen ari, Adeccoren emaitzen arabera. Bosgarren urtez jarraian eroshalmena galdu dute EAEko soldatek. Pilatutako erosahalmen galera, guztira, %4,8 izan da 2010 eta 2015 bitartean. Edo, zenbaki borobiletan, 99 euro galdu dituzte langileek hilero. Nafarroan ere eroshalmena galdu dute langileek, baina apur bat gutxiago: %3,4

Azken bi urteetan batez besteko ordainen kopuru nominalak ere behera egin du. Hala ere, azken bost urteotako batez bestekoak aintzat hartuta, soldatek izandako hazkunde pilatua %1,9 izan da. Nafarroaren kasuan apur bat handiagoa da igoera nominala: %2,4

Soldatak sektoreka

Industria politikari buruzko eztabaida pil-pilean dago, eta Adeccoren azterketak azal dezake interes hori. Industria da batez besteko soldatarik handienak dituen jarduna. Hots, batez beste bigarren sektoreko langile batek 2.257 euro kobratzen ditu, batez bestekoa baino %15,8 gehiago. Hilero 307 euro dira aldea.

Zerbitzuek, aldiz, soldatarik eskasena dute: 1.855 euro hilero. Langile gehien dituen sektorea da —bi heren baino gehiago dira honezkero—, baina batez bestekoen azpitik daude %5. Batez besteko soldatan ere jaitsiera izan dute zerbitzuek iaz, %1,6 behera eginda. Industriako eta eraikuntzako soldatak igo dira, %0,3 eta %1,3 hurrenez hurren.


"Adelitas" taldearen irudiak irabazi du Aratusteetako argazki lehiaketa

"Adelitas" taldeak bidalitako argazkiak jaso ditu boto gehien atzo amaitutako lehiaketan. Guztira 323 boza izan ditu.

Atzo amaitu zen Aiaraldeako Aratusteetako Argazki Lehiaketa eta irabazlea "Adelitas" taldea izan da. 323 lagunen botoak eskuratu ditu Laudioko Lamuzako San Pedro eliza aurrean hartutako irudiak.

Ondorioz, taldeak Gorbea Tabernan (Ugarte kalea 1, Laudio) 4 lagunentzako afaria lortu du.

Gospel abeslarien argazkiak lehia handia izan du infusio poltsaz jantzitako neska taldea erakutsi duen irudiarekin, horrek 239 boto jaso baititu eta zenbait unetan oso parekatuak egon dira emaitzak.

16 lanek parte hartu dute lehiaketan eta hemen ikus ditzakezue guztiak.


Inflazioak indarra galdu du, eta %2,3an geratu da martxoan

Petrolio eta argindar garestiagoen bultzada agortzen ari da. Urte amaierarako, %1,5eko inflazioa iragarri du Espainiako Gobernuak.


Jalgi, euskal kulturaren plaza Araban, 23tik 28ra

Jalgi ekimenak hirurogei jarduera baino gehiago antolatu ditu Aiaraldean, euskarazko kultur-sorkuntza ikusgarri egiteko.

Euskarazko sorkuntzak Aiaraldeko bazter guztiak zipriztinduko ditu larunbatera arte: euskal kulturaren ikusgarritasuna aldarri, Jalgi ekimenaren lehenengo edizioa antolatu dute bertan, maiatzaren 23tik 28ra bitartean.

Hainbat eragilek abiatu dute "euskal kulturaren plaza" berria: Ahotsenea sortzaileen guneak, Euskal Herriko Antzerkizaleen Elkarteak (EHAZE), Euskal Herriko Bertsozale elkarteak, Aiaraldea Komunikazio Leihoak eta Topaguneak –euskara elkarteen federazioak–, Jakin, Hik Hasi eta Sortzen Ikasbatuaz-ekin batera. Laguntzaileen artean alea aldizkaria dago ere.

Guztira, 65 kultur-jarduera antolatu dituzte eskualdean; bai Araban kokatuta dauden udalerrietan (Laudio, Amurrio, Aiara, Artziniega, Okondo), baita Bizkaikoetan ere (Urduña, Orozko, Arrankudiaga eta Arakaldo).

Ume, gazte eta helduentzat aurreikusita, askotariko agertokiak izango ditu Jalgik: eskolak, institutuak, plazak, kultur-etxeak, gaztetxeak, gaztelekuak, euskaltegiak eta elkarteak izango dira topaguneetako batzuk.

"Kulturgintzaren mapa"

Kultur-adierazpide guztietako ekitaldiek osatuko dute egitaraua. Modu horretan, Jalgira gerturatzen direnek "euskal kulturgintza osoaren mapa bat eduki ahal izango dute begien aurrean", talde sustatzaileko Gotzon Barandiaranek nabarmendu duenez.

Musikazaleentzat hogei kontzertu baino gehiago izango dira; tartean, Ruper Ordorika, Gorka Urbizu, Hesian, Xabi Solano, Joseba Tapia eta Anarirenak.

Literaturari dagokionez, idazle eta ipuin kontalari ugari arituko dira Jalgin: Mikel Ayllon, Patxi Zubizarreta eta Yolanda Arrieta, besteak beste. Izen ezagunak egongo dira, era berean, bertsolarien artean, Iñaki Viñaspre, Izar Mendiguren, Serapio Lopez eta Oihane Perea arabarrak barne. Aipatutakoez gain, antzerkia, dantza, ikus-entzunezkoak eta arte plastikoetako sorkuntzek lekua izango dute Jalgin.

Gabeziei, aurre

Euskal kulturgintza zertan ari den erakusteaz gain, Jalgik badu beste erronka bat: "Euskarazko sorkuntzarentzaren alde, estrategia komun bat" abiatzeko lan egitea. Lau gabeziari aurre egin behar zaiela antzeman dute sustatzaileek: sorkuntza arloan hutsuneak, euskarazko sormen lanak aurkezteko plaza falta, komunikazio arazoak eta transmisio eza. Azken bi horiek aukeratu dituzte Jalgiren lehenengo edizio honetarako: komunikazioa eta transmisioa, hain zuzen. Horiek ardatz, bi eguneko jardunaldiak antolatu dituzte Refor Amurrio enpresaldean, maiatzaren 26an eta 27an.

Gogoeta saioetan landutako proposamenak ez dira bertan geratuko, Gotzon Barandiaranek aurreratu duenez: "2017ko Jalgira bitartean landuko ditugu; aurtengo sustatzaileen artean, eta ondoren batuko zaizkigunenekin batera, urteko plangintza bat egin nahi dugu, proposatutako neurri zehatz guztiak nola gauzatu diseinatzen hasteko".

Egun handia, 28an

Proposamenetarako jardunaldien ondoren, Jalgiren egun nagusia izango da Laudion maiatzaren 28an, larunbata. Goizeko hamarretatik gauera arte, hamabost ekitaldi baino gehiago egongo dira Aiaraldeko hiriburuan.

Informazio gehiago: Jalgi, euskal kulturaren plaza ibiltaria


Kantuaren soiltasuna ardatz

Eñaut Elorrieta abeslariak 'Irteera argiak' bakarkako lana argitaratu du. Bederatzi kantuz osatu du diskoa, eta iluntasunetik argira arteko bidaia bat proposatzen du. Adierazi du orain arteko diskorik «pertsonalena» duela


Inkomunikazioa luzatu diete Barañaingo atxilotuei

Guardia Zibilak atzo egin zuen eskaera, eta Fernando Andreu Espainiako Auzitegi Nazionaleko epaileak onartu egin zuen. Luis Goñi eta Xabier Sagardoi igandean atxilotu zituen Guardia Zibilak, kale erasoekin zerikusia izatea egotzita. Atzo Javier Eneritz Nafarroako Arartekoarekin izan ziren bi gazteen gurasoak, eta ezin diela lagundu erantzun zien. Gazteen abokatuari oraindik ez diote esan noiz igaroko diren epaileraren aitzinetik.

Auzitegiko iturriek atzo zabaldu zutenaz bestera ez du ematen Barañainen atxilotutako gazteei deklarazioa gaur hartuko dietenik. Luis Goñi eta Xabier Sagardoi igandean atxilotu zituen Guardia Zibilak kale erasoak leporatuta, eta harrezkero inkomunikatuta dauzkate. Gainera, atzo inkomunikazio aldia luzatzeko eskatu zuen Guardia Zibliak eta epaileak onartu egin zuen. Bi gazte horien atxiloketa baliatu zuen Guardia Zibilak, besteak beste, Barañaingo gaztetxea miatzeko.

Inkomunikatuta dauzkatenez torturatuak izateko arriskua dutela uste dute haien gurasoek, eta kezka hori agertzeko Nafarroako Ararteko Javier Eneritzekin bildu ziren atzo. Ezin ziela lagundu erantzun zien, ordea, Arartekoak.

Halaber, defentsa abokatuak habeas corpus eskaera egin zuen, eta ezezkoa eman zion atzo guardian zegoen Fernando Andreu epaileak. Inkomunikazio aldian tortura eragozteko neurriak har zitezela ere eskatu zuen, baina eskaera horren gaineko erantzunik ez zuten jaso. Abokatuak berriz galdegin du tortura eragozteko neurriak har daitezela: atxiloaldia bideoz grabatzea, senideek beren semeak non eta nola dauden jakitea eta konfiantzazko medikuen bisitak izatea.

AAM Amnistiaren Aldeko Mugimenduko ordezkari Josu Espartzak atzo adierazi zuenez, familiarrek eta lagunek ez dakite non dauden ezta zertaz akusatzen dituzten ere. "Atxiloketak egiterakoan Guardia Zibilak erakutsitako aginduan ez zen salaketa zehatzik azaltzen, Segi gazte erakundeko kideak izan daitezkeela bakarrik". Kale borrokarekin harremana duten ekintzekin eta Segi erakundearekin lotura izatea egotzi zaiela, esaterako, komunikabideetatik jakin dutela gehitu zuen AAMko arduradunak.

"Bahiketa bat da", salatu zuen Luis Goñiren amak kazetarien aurrean. "Ez dakit ezer nire semearen egoeraz, ez non dagoen, ez zergatik atxilotu duten, ez eta behar dituen botikak ematen dizkioten ere".

Duela bi urteko sute batekin lotu nahi dituztela salatu dute

Guardia Zibilak orain dela denbora asko jarraitzen zituen Barañaingo bi gazteak, Espartzak esan zuenez, eta, ondorioz, "behar bezainbeste froga" biltzeko aukera izan du. "Hori dela eta, ez dugu ulertzen zergatik ez dituzten zuzenean epailearengana bidali, inkomunikazio egoeran mantendu beharrean". Arartekoarekin izandako bileraren amaieran, AAMko arduradunak komunikabideen aurrean nabarmendu zuen inkomunikazioa lehenbailehen bukatu behar dela, "tortura susmorik ez egoteko bide bakarra baita".

Josu Espartzaren iritziz, "oso argi dago atxiloketaren eta inkomunikazio egoeraren arduradunak UPN eta PSN direla". Igandean gertatutako atxiloketak orain dela bi urte Jose Antonio Mendibe UPNko zinegotziaren dendan izandako sutearekin lotu zituen Espartzak. Egun Barañaingo alkatea da Mendibe.

Burdindegiaren sutearen ostean, atxiloketak eskatu zituen Mendibek, eta igandeko bi atxiloketak "horren erantzuna dira", Esparzaren arabera. "UPNk atxiloketak eskatzen dituenean, PSNk ematen dizkio, eta, bestela, UPNk bere kabuz egiten du", gaineratu zuen. Polizia operazioak irekita jarraitzen duela esan du Alfredo Perez Rubalcaba Espainiako Gobernuko Barne ministroak.

Torturaren Aurkako Taldeak atxiloketen inguruko kezka agertu du prentsa ohar baten bidez. TATek inkomunikazioa amaitzeko eskatu du, "tortura desagertzeko bide bakarra delako", eta nazioarteko kontalariek gauza bera eskatu dutela gogoratu du.


AHTaren inguruan kaleratutako informazinoa "engainagarria" dela dio EAE-ANVk

Abiadura Handiko Trenaren (AHT) proiektuaren gaineko “informazio falta nabarmena salatu du EAE-ANVk, Udalak AHTaren proiektuari buruz udaletxeko arkupeetan jarritako informazioa “oso engainagarria” dela arrazoituz.

AHTa halako egitasmo “handi” eta “suntsitzailea” izanik, “lotsagarria” eta “arduratzeko modukoa” deritze Udalak hartutako jarrera: “informazioa ezkutatuz eta burua zuritu guran plano batzuk jarriz”.

Diotenez, informazioa “aspaldian” dago bulego teknikoan eta nabarmentzekoa deritze hauteskundeak igaro eta gero kaleratzea.

EAE-ANVren informazioa zergatik atera den orain eta “era honetan” galdetu dute, gaineratuz, kaleratutako informazio paneletan ez direla datu guztiak jasotzen: “plano teknikoak dira eta ez diote zein eragin izango duen AHTak ingurumenean. Guzti hori euren esku dute, beraz, zeren beldur dira kaleratzeko. Herritarrentzako informazioa da hori, hala ere, zenbat eta informazio gutxiago zabaldu orduan eta traba gutxiago izango dute”.

EAE-ANVk jakitera eman duenez, “EAJk badaki proiektu horrek Euskal Herri osoan 9.000 milioiko kostua izango duela; durango-Abadiño tarteak, berriz, 50.700.000 euroko aurrekontua du”. Horri ze dirurekin egingo zaion aurre galdetu dute: “Diru publikoarekin ordainduko da? Noiz arte hipotekatuko ditu herriak?Zeintzuk onura ekarriko dizkio herriari?Zer garraiatuko du?”. Ingurumenean dagokionez, “kalte konponezinak” eragingo dizkiola nabarmendu dute: “akuiferoak suntsituko dira, Durangaldean hiru zabortegi ikaragarri — bakotxa 800.000 m3 ingurukoa— egin beharko dira, kutsadura akustikoa eta deslokalizazioa eragingo ditu, Durangok kontsumitzen duen energia gastatuko du…”.

"Alarma gorria"

EAJk Lakuatik eta PSOEk Madrilgo Sustapen Ministeritzatik eroan dute egitasmoa aurrera EAE-ANVren berbetan eta, beraz, informazio guztia kaleratu dadila eta eraginei buruzko txostena egin dezatela eskatu die: “herritarroi informazio hori helarazi diezaietela, herri galdeketa egin ahal izateko eta, herritarron erabakia errespeta dezatela exijitzen dugu”.

“Alarma gorria” piztu behar dela nabarmendu du EAE-ANVk, obrak “udan” datoz-eta. “Halako astakeriarik egiten ezin dugu utzi; ezin dugu horrelako makroproiekturik onartu”. Ildo horretan, AHTaren aurka egingo diren ekintzetan parte hartzera deitu ditu herritarrak.


11 Ispilu: Red red wine (Neil Diamond)

Gaurko saioan Neil Diamond kantari Estatu Batuarraren “Red red wine” hautatu du Rafa Ruedak. 1960ko hamarraldiaren hasieran hasi zen abestiak idazten, Broadwayko Brill Building musika-industriarako. 70hamarkadan Juan Salvador Gaviota filmaren soinu-bandarekin, filmak berak baino arrakasta handiagoa lortu zuen. Beautiful Noise (1976) diskotik milioi bat disko baino gehiago saltzea lortu zuen. Barbra Streisandekin batera kantatuz grabatu zuen kantak ere. Gaurko bertsioak Jimy jeans & the vagabuns, Vic Dana, tony tribe, Elian Atias eta Ub40.

https://bilbohiria.com/docs2/2017/11ispilu/11Ispilu-078-Red_red_wine.mp3

Deskargatu hemen.


Euskal Herriko paisaiaren gaineko berbaldiarekin hasiko dute Aste Berdea

Aste Berdea antolatu du Ingurumen Sailak eta lehenengo berbaldia bihar da, hilak 27. Jakoba Errekondo eta Asier Galdos paisajistek Euskal Herriko paisaiaren gainean egingo dute berba (Arkupe, 19:00).

Ekainaren 5ean Ingurumenaren Nazioarteko Eguna dela gogoan hartuta antolatu dute Aste Berdea. Hiru berbaldi eta film emanaldi bat egingo dituzte, eta lehen berbaldia bihar da.

Euskal Herriko paisaiak izan duen garapenaren gainean egingo dute berba Jakoba Errekondo eta Asier Galdos paisajistek. Galdos da hain zuzen, Urkulu urtegi inguruaren gaineko plana egin duena.

Paisaia bakoitza lurralde horretako ingurumenak jasandako gizakiaren eraginen ondorio zuzena dela azalduko dute, eta euskaldunon kultura osatzen dabilen eran gure paisaia aldatzen dabilela argitu. Beste kulturetatik egokitutako nekazaritza, abeltzaintza, eraikuntza eta teknologiak gure paisaian dirautela diote eta gure kulturan: "Eta bai kulturak, bai paisaiak erresistentziarako eta iraupenerako joera dute, baita geureek ere".


Erakunde autonomoetako langileen soldaten igoera "murriztu" dela deitoratu du Getxoko EH Bilduk

Koalizio abertzaleak jakitera eman duenez, udal-langileei ez bezala, erakunde autonomoetako langileei soldataren %0,3 igotzea ukatu zaie.

Getxoko Udaleko erakunde autonomoetako (Getxo Kirolak, Jesusen Bihotza Udal-egoitza, Musika Eskola eta Kultur Etxea) langileen soldaten igoera, udal-langileei ez bezala, "murriztu" egin zaiela deitoratu du EH Bilduk. Koalizio abertzaleak jakitera eman duenez, EAJk eta PSEk egin dute proposamena, eta PPk eta Ciudadanosek babestu dute hori.

EH Bilduk azaldu duenez, espainiar Estatuko Aurrekontuek hiru soldata igoera onartzen dizkie langile publikoei (Eudelek ere gomendio bera ematen du): batetik, 2018ko urtarriletik ekainera bitartean %1,5eko igoera, eta bigarrenik, uztailetik eta abendu bitartean %1,75ekoa. Gainera, Getxon %0,3ko igoera ere eman daitekeela gogoratu du koalizio abertzaleak: "Udaleko erakunde autonomoetako langileei ukatu zaiena". Azaldu dutenez, legeak hainbat aukera ematen du %0,3ko igoera aplikatzeko: "Elkarkidetzara bideratzea, berariazko osagarriak berraztertzeko edota igoera zuzenak izateko besteak beste, bat ere ez dute ikusiko erakunde autonomoetako langileek".

Koalizio abertzaleak salatu duenez, Gobernu-taldeak erakunde autonomoetako langileei esan die udal-langileek duten igoera bera izango dutela, "baina hori ez da benetan egia. Udal-langileek adostu zuten aipatutako %0,3ko igoera langileen balorazioa finantzatzeko erabiliko zutela, kontua da Udalean udal-langileen lan balorazioa egiten ari dela, ez ordea, erakunde autonomoetan. Udal-langileek badute konpromiso hori adostuta eta sinatuta baina erakunde autonomoetako langileek ez".

Horren denaren ondorioz, EH Bilduk uste du epe ertainean udal-langile eta erakunde autonomoetako langileen ezberdintasunak "areagotu" egingo direla, "urteak pasatu beharko direlako behargin horien lan-balorazioak egiteko".


Santa Ageda koplak ez dira faltako Errenteria-Oreretan

Xenpelar bertso eskolak antolatuta, beste urte batez, Santa Ageda bezperako koplak kantatuko dituzte, asteartean, otsailak 4, Errenteria-Oreretan. Arkaitza tabernan bilduko dira, 1830ean, eta tabernaz taberna ibiliko dira hurrenkera honetan De Cyne Reyna, Txikikaia, Landare, Gailur, Sindikato, Paraiso, Arkaitza, eta Foru plaza. Xenpelarren omenezko eskulturaren aurrean kantatuko dute Ereintza taldearekin batera. Bi bertsolariren konpainia izango dute: Amaia Agirre eta Manex Mujika.


Konstituzioaren erreforma Senatura iritsiko da gaur

Bestalde, CCOO eta UGT sindikatuek manifestazioak egingo dituzte gaur arratsaldean Madrilen eta Bilbon.

Senatua administrazio publikoen defizita mugatzea helburu duen erreforma izapidetzen hasiko da gaur. Hain zuzen ere, zuzenketen eztabaida egingo dute Konstituzio Batzordean.

Bihar, asteazkena, erreforma eztabaidatu eta bozkatu egingo dute, eta bertan, Kongresuan bezala, diputatuen hiru bostenen babesa beharko da.

Erreforma behin betiko onartutakoan, diputatuek 15 eguneko epea izango dute erreferenduma deitzeko. Dena dela, badirudi ez dela hori gertatuko, diputatuen % 10 behar baitira deialdia egiteko.

Protestak erreformaren aurka

Hain justu, gaur amaiatuko da CCOO eta UGT sindikatuek erreformaren aurka deitutako mobilizazio egutegia, Madrilen manifestazioa eginda.

"Konstituzioaren erreformaren aurka; erreferenduma orain" lelopean, Ignacio Fernandez Toxo eta Candido Mendez UGTko idazkari nagusiak manifestazioaren buruan izango dira. 19:00etan abiatuko da martxa Soletik, eta ondoren adierazpena irakurriko dute.

Bilbon, CCOO, UGT eta LSB-USO sindikatuek elkarretaratzea deitu dute Moyua plazan, 19:30erako.


Aitor Leal Zerainen da jada

Aitor Leal Zerainen da jada. Ordu pare batetan Beasainen izango da. Imanol Aleson da bigarren. Oazurtzatik igaro direnean Lealek 22 minutuko aldea zuen Alesonekiko. Bitartean, Goierriko 2 Handiak lasterketako partaideak helmugara iritsiz doaz, pixkanaka. Ehunmilakeko webguneak arazoak jasan ditu ziurrenik bisitari kopuru handia dela eta, eta antolatzaileak saiakera berezia egiten ari dira informazioa sare sozialen bidez zabaltzeko. Ehunmilaken Twiterrean eta Facebookean lasterketako azken berriak irakur daitezke.


Jolasteko aukera, kiroldegian

Gabonetako ludoteka jarriko dute gaur kiroldegian, jarduera fisikoa eta kirol sailak antolatuta. Goizeko 10:00etatik 13:00etara izango dute aukera gaztetxoenek, bertan jolasteko.


Ainize Perez: “Etxeko sukaldetik kaleko azken txokora arte, emakumeok denean eragin behar dugu”

Txikitatik ari da kantuan Ainize Perez (Ugao, 1997). Etorki dantza taldean dantzaria zela, Sarea Txiki abesbatza osatzeko proposamena bota zion Iraide Bilbao zuzendariak, eta dantza taldeko zenbait haurrekin batera, Euskal Kantu Txapelketara aurkeztu ziren. Orduantxe konturatu zen kantatzea benetan gogoko zuela eta horrela erakutsi du orain arte martxan jarri dituen hainbat proiektu musikaletan: kultura eta musika estilo ezberdinak uztartzen zituen KeBasque taldea osatu zuen Gorka Chamorrorekin eta Marokora joan ziren abestera;. Arrigorriaga eta Ugaoko emakumeak batzen dituen Osterabe talde akustikoa jarri du martxan, lagun artean, eta erromerian ere badabil, Ugao, Zeberio, Arrankudiaga, Arrigorriaga eta Barakaldoko lagunak batzen dituen Beranduegi taldean. Bere ibilbideaz, eskualdeko musika eszenaz eta eszena horretan emakumeak duen presentziaz berba egin dugu berarekin.

Kantuan ibili zara han eta hemen.

Ahal dudan guztietan. Momentu honetan bi proiektutan nago sartuta: Osterabe talde akustikoan eta Beranduegi erromerian. Musika ardatz hartuta eta feminismoa bidelagun, oholtzak ere emakumeonak direla aldarrikatzeko helburuarekin jaio da Osterabe. Beranduegi, aldiz, eskualdetik abiatuta Euskal Herriko jaiak musikaz eta erritmoz astintzeko helburuarekin sortu dugu.

Lau emakumek osatzen duzue Osterabe.

Gaur egun Uxue Derteanok (Arrigorriaga), Karmele Felipek (Arrigorriaga), Ane Gonzalezek (Arrigorriaga) eta nik osatzen dugu taldea. Taldekide izan ditugu Leire Lasa (Ugao), Garazi Egia (Arrigorriaga) eta Zaraitzu Arberatz (Ugao) ere, baina arrazoi ezberdinengatik taldea utzi behar izan dute. Laukote bezala ari gara orain, formatu akustikoan, gitarrak, panderoa, trikitixa, perkusioa eta gure ahotsekin.

Uxue Derteanok (Arrigorriaga), Karmele Felipek (Arrigorriaga), Ainize Perezek (Ugao) eta Ane Gonzalezek (Arrigorriaga) osatzen dute Osterabe.

Oker ez banago, emakumeen musika talde bakarra zarete eskualdean.

Hala uste dugu, behintzat. Lehen Uluka taldea zegoen Aiaraldean eta Arrakundiagako eta Zolloko emakumeak aritzen ziren bertan. Kasualitateak kasualitate, gure sorrerak Ulukaren azken kontzertuarekin kointziditu zuen. Nolabait, haien lekukoa hartzeko ohorea izan dugula esatera ausartuko nintzateke. Guretzat eredu izan dira, erreferenteak taula gainean. Jotzen ditugun kantuen artean Ulukaren ‘Morez’ abestia dago: “Txikiak egin nahi gintuzten, baina gu handiak gara. Handiak, sorginak, zoragarriak gara. Morez ikusi egunak, beltzaren ordez”.

Zeri kantatzen dio Osterabek?

Egunerokotasuneko gaiei kantatzen diegu, maite ditugun pertsonei, maitasunari, alaitasunari, ilusioari eta esperantzari. Gai anitzak lantzea gustatzen zaigu eta ahalegintzen gara momentuan entzuten diren edota modan dauden kantuak sartzen, publikoa pizteko. Ez dugu metodo berezirik kantuak aukeratzeko, egunaren arabera edota gogoaren arabera hautatzen ditugu. Hori bai, badira gai batzuk inoiz ahazten ez ditugunak: emakumeon borroka eta euskal preso politiko eta iheslarien afera, esaterako.

Emakumeen aldarrikapenak herriz herri zabaltzen dituzue.

Noski, emakumeok ahal den esparru guztietatik eragin behar dugu: etxeko sukaldetik kaleko azken txokora arte; landa eremutik, industria guneetara; tabernako barratik, eszenatokietara; norbanakotik kolektibora. Gutako bakoitzak badu zer eskaini emakumeon iraultza honi, denok garelako garrantzitsuak. Eskutik helduta aldapa gogorrenak errazago igotzen dira, zalantzarik ez dago. Guk kantuan egiten dugu, oholtza gainean jartzen dugu gure aletxoa, beti ere gainontzeko esparru guztietan lanean ari diren emakumeak gogoratuz. Aipatu nahiko nuke Kallera asanblada feministak zentzu honetan egiten duen lan ederra, eta ez nituzke ahaztu nahi pentsionisten borroka eta errefuxiatuen aferan herri mugimenduak egindako lana, Arrigorriagan adibidez. Txalotzekoa.

Mutilik onartuko zenukete taldean?

Zenbaitek proposatu digu, baina momentuz hala behar du, emakumeen taldea. Zergatik? Ba oraindik ere gutxiengo marjinala garelako. Horrela da. Gure eskualdera etorrita, zenbat emakume ikusten ditugu eszenatoki gainean? Bai, duela hamarkada batzuk gutxiago geunden, baina oraindik ez gara nahikoak, inondik inora ere. Ikusgaitasuna behar dugu, eta horretarako emakumeen taldeak behar dira. Adibide bat jartzearren: erromeria taldean abeslari bi gara, mutil bat eta ni. Ez du nahita egiten, baina zuzenekoetan jan egiten nau. Osteraben ez da halakorik gertatuko.

Kontzerturik aurreikusten duzue epe laburrera?

Momentuz ez, Uxue Bartzelonan dagoelako ikasten. Proposamenak izan ditugu, baina orain etenaldian gaude. Orain arte 40 kontzertu inguru eman ditugu, eskualdean hasi ginen baina kanpora ere irten gara: Bilboko jaiak, Sodupe, Zornotza, Amurrio… Bi urtetan ez dago gaizki. Guk kudeatzen ditugu kontzertuak eta batzuetan gainezka egiten digu, nahiko lanpetuta gaude denok.

Baina, Beranduegi erromeriarekin topera ari zara, ezta?

Egurra ematen ari gara, bai, eta nire eztarria sufritzen hasi da (kar kar). Udarara begira pilo bat entseatzen ari gara, hiru ordu inguruko kontzertuak prestatzen. Hainbeste denboran kantatzen aritzeko eztarria entrenatu beharra dago eta horregatik Basauriko kantu eskola batera joaten hasi naiz. Nire ahotsa hobeto ezagutu eta ondo modulatzen ikasi nahi dut, kontzertuetan eta entseguetan minik ez egiteko.

Bukatzeko, musika eszenan, zer botatzen duzu faltan Ugaon?

Faltan botatzen dut gazteona den espazio bat, baina batez ere kontzertuak, antzerkiak edota bestelako ekimen kulturalak egiteko antzoki bat. Egia da Ugaon badugula Jane Jauregia, baina ez dut uste herriaren beharrak asetzeko nahikoa denik. Behin baino gehiagotan ikusi behar izan dugu antzerkia euritako azpian, koralaren kontzertua ermita barruan… Ezinbestekoa iruditzen zait Ugaok duen eskaintza kulturalaren neurrira egokitzen den espazio bat egotea, akustika ona duena eta jendea biltzeko nahikoa leku duena. Gainera, musika taldeek entseguetarako lokal baten beharra ere badutela esango nuke. Badakit egon badagoela, baina bakarra dago eta txikia da, horrek dakartzan konplikazio guztiekin.


Posta bidezko botoa emateko laguntza eskainiko du PSE-EEk

HAUTESKUNDEAK // Legazpiko PSE-EEren egoitzan (Laubide 17) zerbitzu berri bat jarri dute martxan irailaren 25eko hauteskundeetarako. Posta bidezko botoa tramitatzen lagunduko diete hala nahi duten herritarrei. Astelehenetik ostiralera eskainiko dute zerbitzua, 11:00etatik 12:00etara eta 17:00etatik 20:00etara. Irailaren 15era arte eskainiko dute zerbitzua. Telefono bat ere jarri dute laguntza behar dutenentzat: 943 73 44 35.


Herriaren diagnosirako gazteen azkan ekarpenak batuko dituzte

Marasma saretzen. Horrela deitzen da Berriatuko gazteen artean martxan dagoen hausnarketa prozesua. Haren baitan lortutako behin-behineko emaitzen barri emongo dute etzi, 12:00etan, Satorzulo Gaztetxean. Azkan ekarpenak batzeko baliatuko dute bilera. Hausnarketa herriaren egoeraren ingurukoa izan da, eta gazteen artean egin dute. 16-40 urte bitarteko 50 gazte inguru elkarrizketatu dituzte. «Gazteek alor ezberdinen inguruan herriari buruz duten pertzepzioa jaso nahi izan dugu. Askotariko gaiak ukitu ditugu eta gazte ikuspuntutik landu», azaldu dute. Etzi egingo duten aurkezpenean, behi behineko emaitzak emongo dituzte. «Orain arte egindakoa plazaratuko dugu. oraindik ez dugu diagnosia bukatutzat jotzen. Etzi esango dugunaren gainean sortzen direnak be hartu eta azkan beharra prestatuko dugu». Aurkezpenean, bideo emanaldia be egingo dute. Egun guztiko jaia Diagnosiaren behin-behineko emaitzak emoteaz batera, gazteek eguna elkarregaz pasatzeko aprobetxatuko dute. 14:30ean, bazkaritarako batuko dira, Satorzulon; ostean, bertsolarien saioa edukiko dute; eta iluntzean, Izarra eta Maren trikitilarikin poteoan ibiliko dira herrian zehar.


Joxe Arregiren hirurogei idatzi, liburu batean jasota

Las cartas de Jose Arregi para creyentes del siglo XXI da Madrilgo feadulta.com webguneak gaztelaniaz argitaratu duen lanaren izenburua

Donostian hilaren 8an aurkeztu zuten eta hango liburutegietan ale denak salduta zeudela esan zuten


Barre algara artean afaldu dute Belendizen

Bertso afarian elkartu ziren zapatuan, Belendizko txokoan. 53 bat lagun bildu ziren, eta barre algara artean igaro zuten gaua. Herritarren artean egon ziren gonbidatu bi: Nerea Ibarzabal markina-xemeindarra eta Xabi Paya. Jendeak asko gozatu zuen.


Organikoa eta errefusa biltzeko, txipa duten ontziak jarriko dituzte Tolosan

Kontainer berdearen ordez, kontrolpeko bi edukiontzitan egingo dute bereizketa; gaika %70 batzea nahi dute

Hainbat aldaketarekin bada ere, edukiontzien sistemari eutsiko diote Tolosan (Gipuzkoa). Kontrolpeko edukiontzietan bereiziko dituzte organikoa eta errefusa; gainerako hondakinak, berriz, orain arte bezala jasoko dituzte. Atzo eman zuen erabakiaren berri Tolosako Udalak. Hilaren 29ko bilkuran onartuko dute sistema, eta uda ostean martxan jartzeko asmoa dute. Sistemen arteko emaitzak konparatu eta oposizioko alderdi zein eragileekin hitz eginda hartu du erabakia udalak. Tolosako alkate Ibai Iriarteren arabera, «ez da bilketa sistema eraginkorrena». Bai, ordea, herriaren beharretara «ondoen» egokitzen dena. Nabarmendu du gehiengoa izanda ere «malguak» izan direla eta ados jartzea lehenetsi nahi izan dutela. «Gatazka horretan dauden jarrera kontrajarriak lotzeko alternatiba bat proposatu dugu; denentzat erosoa. Batzuen eta besteen marra gorri guztiak betetzen ditu. Beraz, ez genuke ulertuko ados ez jartzea». Atez ateko sistemarekiko herrian zabaldu den «izua» amaitzea espero du Iriartek. Bideragarritasun ekonomikoa, gutxieneko birziklatze kopurua eta derrigorrezkoa izatea ere aintzat hartu dute: «Kutsatzea ez da aukera bat».

Kontainer berdeak kendu, eta sarbide kontrolatua duten bina edukiontzi txikiago jarriko dituzte gune bakoitzean: bata marroia, organikorako; eta bestea grisa, errefusarako. 150 pertsonako edukiontzi bana —240 litrokoak izango dira— jartzea aurreikusten du udalak. «Erabat» berritzailetzat jo du Tolosako alkateak, eta inguruko herrietara hedatzeko lagungarria izan daitekeela gaineratu.

Txartel bat familia bakoitzeko

Zaborren%60 eta %70 bitarteko birziklatze tasa jarri du xede nagusi. «Ez da birziklatze datu onenak eskaintzen dituen sistema, baina ziur nago gutxienekoak erdietsiko ditugula». 2015eko bukaerarako tasa horietara heldu ezean, atez ateko sistema ezarriko dute.

Bai organikoa eta bai errefusa egun zehatzetan jasoko dute; edukiontzi marroia astean lautan zabaldu ahalko da, eta grisa, ordea, astean behin. Familia bakoitzak txartel bat izango du, eta informatika programa bati esker, erabileraren jarraipena egin ahalko da. Era horretan, «anonimotasuna» bermatuko dela deritzo Iriartek. Sortzaile handiei bereizita bilduko dizkiete hondakinak. Sistemaren nondik norakoak azaltzeko eta zalantzak argitzeko, udalak bilerak antolatu ditu auzoz auzo.

Tolosa Zero Zabor taldeak «balorazio gazi-gozoa» egin du sistema berriaren inguruan. Ontzat jo ditu helburuak, baina ezarpena egiten den eraren arabera egokia edo oso desegokia izan daitekeela salatu du. Tolosa Txukun plataformako kide Patxi Amantegik esan du informazioa falta zaiela balorazio sakona egiteko. Halere, aurrez iragarritakoaren gisako «eredu komunitarioa» bada, atez atekotik urrun ez dagoela uste du.


Bonbardaketaren urtemuga, kultura eta aldarriz bustia

Larunbatekoa izango da ekitaldi nagusietakoa Gernikan: historiari begiratu bat ematen dio 'Hemen gaude' antzezlanak

Gernika bonbardatu zuteneko 75. urteurrena betetzen dela eta, ekitaldi sorta oparoa izango da datozen asteetan. Euskal Herriko gunerik sinbolikoenari eraso zioteneko eguna oroitzeko, ekimen ugari izango dira Gernikan. Baina ez oroitzeko soilik. Gernika 1937-2012 Batzordeak Euskal Herriaren izaerari zein iraganari buruzko hausnarketa sustatu nahi du, etorkizunera begira jartzeko. «Aurrera begira sekulako potentzialitateak eskaintzen dituen une historiko honetan», bonbardaketaren inguruko ekitaldiak «modu onurgarrian txertatu» nahi ditu, Jabier Jauregizar batzordeko kideak azaldu duenez; «gatazka politiko honen behin betiko konponbidean ekarpena» egin nahi du.

Modu berezian egingo du hori larunbatean: Euskal Herriko historiari euskal sortzaileen ikuspegitik begiratuta. Ez da hori batzordeak antolatutako ekimen bakarra izango, baina bai nagusietakoa. 18:00etan hasita, Gernikako Jai Alai frontoian eskainiko duen antzezlanaren bidez begiratuko dio historiari. «Ez genuen bonbardaketa soilik kontatu nahi», azaldu du ikus-entzunekoaren gidoia egin duen Gotzon Barandiaran idazleak. «Herri oso bat desagerrarazteko saioa izan zen bonbardaketa; baina Euskal Herria desagerrarazteko saioak ez ziren Gernikan hasi, askoz lehenago baizik».

Eta, historiaren berri historia liburuetatik ez ezik herriaren kultur sormenetik ere jasotzen dela eta, horri eutsi dio Barandiaranek. «Jasandakoak jasanda, nola lortu dugu bizirik irautea Espainia eta Frantziako estatu inperialisten tartean egonda?», hausnartu du. «Horri buruz asko idatzi eta asko kantatu da Euskal Herrian». Literatur idazki, poema eta kanta horien bidez kontatuko du historia Gernika Batzordeak antolatutako ekitaldiak, Rafa Rueda musikagilearen zuzendaritzapean betiko kantei egindako bertsioak zuzenean jota.

Argi du antzerkian ikusi eta entzungo den historiaren ondorioa Barandiaranek: «Oztopoak oztopo, desagerrarazteko ahaleginak ahalegin, euskaldunok hemen gaude izatez; ez eskubidez, baina bai izatez». Hortik ekitaldiari emandako izena: Hemen gaude!.

Herria badenez, herritarren erabakimena aldarrikatuko du Batzordeak. Hain zuzen, gatazka politikoaren muina horixe dela uste du, eta erabakitzeko eskubidea onartzeko eskatu du Batzordeak. Askatasuna, bakea... autodeterminazioa leloarekin egingo dituen ekitaldi sortaren bidez eskatuko du burujabetza.


Elikagaien Bankuagaz zazpi bat familia lagundu dituzte hilero

Elorrion, Elikagaien Bankuaren proiektua beste bi urtez luzatzea erabaki dute udalak, Kainabera elkarteak eta Eroskik. Udalak adierazi duenez, batez beste, zazpi bat familia lagundu dituzte, hilero, eta proiektuari eustea beharrezko ikusten dute.

Orain urte bi, Bizkaiko Elikagaien Bankuko kideek udalari abisu eman zioten, herriko familia batzuk Basaurin dagoen biltegira joaten zirela esanez. Horregatik, zerbitzua herrian bertan zelan eman aztertzen hasi ziren. Udalak egitasmoan parte hartzea proposatu zion Kainaberari, eta horrela eman zituzten lehen pausoak. Iaz, Eroski ere batu zen proiektura, 6.000 euroko ekarpena eginez. Lokal bat prestatu zuten, Galartzauria kalean, banaketa egiteko.

Udalak azaldu du batez besteko kopuru bat egon arren, laguntza behar duten familiak ez direla betikoak hilerik hile. “Horrek argi uzten du, Elorrion, badirela oinarrizko beharrizanak dituzten hainbat herrikide. Egoera honen aurrean, ekimen pribatua, publikoa eta herri-ekimena uztartuta, Elorrioko Elikagaien Bankua babestea dagokigu”.

Kainaberako kideek, batez ere, atzerriko proiektuetan egiten dute lan, eta, beharrizana dagoen artean, lan egiteko prest daudela esan dute: “Familien egoera hobetzen joatea espero dugu, eta hitzarmen hau berriro berriztu beharrik ez izatea. Bitartean, lanean jardungo dugu”.

Eroskik ere aintzat hartu du proiektua: “Egoera ekonomiko zailak kaltetu dituen Elorrioko familia eta herritarrak laguntzeko tresna baliogarria delakoan gaude”.


Hernanik Hondarribian

jokatuko du gaur

Hernanik Hondarribian jokatuko du gaur ligako partidua, arratsaldeko 16:30etatik aurrera. Hernaniarrak Hondarribia baino puntu bat gehiagorekin dira eta gaur emaitza on bat lortzeak gehiago haundituko luke koska bi aurkari zuzenen artean.


PSE-EEk eta PPk Andoaingo Udaleko euskararen araudia atzera bota dute

Andoaingo Udaleko (Gipuzkoa) euskararen inguruko araudia bertan behera utzi dute PSE-EEk eta PPk, eta erabaki hori, hizkuntza politikan "25 urte atzera egitea da" EAJren iduriko. Hala adierazi du gaur Mikel Arregi Andoaingo Udaleko EAJ-EAko zinegotzi eta taldeko bozeramaileak. PSE-EEk eta PPk "gobernu bazkide balira bezala" jokatzen dutela salatu du Arregik.

Andoaingo Udaleko EAJ-EA koalizioko bozeramaile Mikel Arregiren iduriko, "alper-harri españolista" jarri dute martxan PSE-EEk eta PPk, eta beste inoren iritzia kontuan hartu gabe, euskararen araudi guztia suntsitu dute.

Herriko hizkuntz politikan eta euskararen garapenean "25 urtez atzera egitea" dela salatu du Arregik eta harekin batera prentsaurrekoa eman duen Xabier Huitzi zinegotziak. Erabakiak ondorio praktiko larriak dituela zaldu dute, besteak beste, Udalaren argitalpen guztiak aurrerantzean gaztelera hutsez egingo direla.

Euskararen araudia joan den maiatean jarri zen martxan Andoainen, EHren eta EAJren botoekin onartua izan ostean. Gaur egun, PSE-EEk zazpi ordezkari ditu Andoaingo Udalean —Jose Antonio Perez Gabarain alderdi horretakoa da—, beste zazpi EAJ-EAk, PPk bi eta EB-IUk bakarra. Ezker abertzaleko plataformak ez zuen aurkezterik izan.


Zezenketak debekatzeari buruzko eztabaida egingo dute Kataluniako Parlamentuan

Kataluniako Parlamentuan zezenketak debekatu ala ez aztertu eta eztabaidatuko dute, Herri Ekimenak (ILP) egindako proposamena bideratzea onartu ondotik. 180.000 katalanek babesten dute zezenketak debakatzeko ILPren proposamena.

Parlamentuan 67 diputatuk aldeko botoa eman dute, PSC, PP eta Ciudadanos alderdietako 59 diputatuk aurkakoa eta bost diputatuk ez dute bozkatu.


Nafarroako aldaketa politikoari buruzko saio berezia gaur ETB2n

Juan Kruz Lakasta da 'Navarra: 100 días de cambio'-ko gidaria.Labrit Multimediak ekoitzi du

«Aldaketak Nafarroan aurpegi asko ditu. Haiekin hitz egin nahi dugu, eta aldaketaren aldeko eta kontrako argudioengatik galdetu». Juan Kruz Lakasta kazetariaren hitz horiekin hasten da Navarra: 100 días de cambio erreportaje berezia. Gaur estreinatuko du ETB2 kateak, 22:15ean. Hain zuzen ere, Nafarroako Gobernu berriak ehun egun bete dituen egunean. Iruñerrian LTD bidez ETB ikusten hasi den aste berean.

Labrit Multimedia ekoizpen etxeak egin du saioa, eta Gaizka Arangurenek zuzendu du. Errealizazioaz Iñaki Alforja arduratu da. Gidoilari taldean, bestalde, Nafarroako gaurkotasun politikoa gertutik jarraitzen duen kazetari batek parte hartu du: Ibai Fernandezek.

Aldaketa politiko eta sozialaren gakoak bilatze horretan, saioko taldeak solasaldi oso berezi bat grabatzea lortu zuen: mahai berean bildu zituen Miguel Sanz Nafarroako Gobernuko presidente ohia, Patxi Zabaleta Aralarreko sortzailea, Juan Cruz Alli Nafarroako Gobernuko presidente ohia eta Juan Jose Lizarbe PSNko bozeramaile ohia. Medikuen Elkargoan aritu ziren solasean, Lakastaren galderei erantzuten. «Botoa sekretua da, baina ni aldaketaren alde nago», esan zuen Allik.

CAN auziari buruzko solasaldi interesgarri bat ere grabatu zuen lantaldeak, Nafarroako Kutxa izan zenaren egoitzaren aurrean. Kontuz plataformako bozeramaile Patxi Zamora eta auzian Miguel Sanzen abokatua den Eduardo Ruiz de Erentxun banku batean eseri ziren, Lakastarekin. CAN auziari buruz ere mintzatzen da saioan Santiago Cervera PPko diputatu ohia.

Ideologia ezberdina duten hiru egunkaritako arduradunak mahai berean elkartzea ere lortu zuen Labrit Multimediak: Diario de Navarra-ko erredakzio buru Jose Murugarren, Diario de Noticias-eko zuzendari Joseba Santamaria eta Gara-ko zuzendari Iñaki Soto. Gobernuaren lehen ehun egunetako kudeaketari titulua jarriko diote.

Barkos, Aznarez, Asiron...

Lakastak hemeretzi elkarrizketa egin zituen erreportajerako: Nafarroako Kontuen Ganbarako presidente ohi Helio Robledak UPNren gobernuak egin dituen azpiegitura erraldoien inguruan hitz egingo du; Ainhoa Aznarez Nafarroako Parlamentuko presidentea PSNri eta Podemos-Ahal Dugu-ri buruz ariko da; Alfonso Sanchez Tabernero Nafarroako Unibertsitateko —Opus Deikoa— errektoreak gobernu berriarekin duen harremanaren berri emango du; Joseba Asiron Iruñeko alkateak udaletxeko balkoian erantzungo dizkio galderak Lakastari; eta kazetariak kafe bat hartuko du Nafarroako Gobernuko presidente Uxue Barkosekin; UPNko presidente Javier Esparza ere elkarrizketatu du Lakastak.

Labrit Multimediak antzeko saio bat egingo du Nafarroan, ETB1erako. Euskararen eta abertzaletasunaren auzietan sakonduko dute. Abenduaren 3an emango dute.


Nazabalen akuarela Bilbon

Euskal Akuarelisten Elkarteak bere 200. erakusketa Bizkaiko Foru Aldundiaren Bilboko Ondare aretoan dago ikusgai. 76 egileren beste horrenbeste lan ikusgai daude eta horien artean dago Itziar Nazabalen Xauen ilunpean akuarala. Erakusketa hilaren 18ra arte egonen da ikusgai.


Behatokia, Izaskun Bilbaori hizkuntz eskubideen urraketen berri ematen

2006ko txostenaren ondorioak azaldu dizkio Eusko Legebiltzarreko presidenteari.

Behatokia gaur Eusko Legebiltzarreko presidente Izaskun Bilbaorekin bildu da, Gasteizen, hizkuntz eskubideei buruzko 2006. urteko txostenaren ondorioak azaltzeko eta Eusko Jaurlaritzak ere urratzen dituela esateko.

"Euskal Herriko beste gobernuek bezala, Eusko Jaurlaritzak ere, eskubideen urraketak naturalizatu egin ditu", esan du Paul Bilbao Behatokiaren zuzendariak. "Urterik urte eskubideen urraketa larriak gertatu izanak ez du izan eraginik horien konponbiderako neurri edo mekanismoak abian jartzeko unean". Ertzaintza eta Osakidetzan abian jarritako Enplegurako Lan Eskaintzak aipatu ditu adibide gisa, horiek ez baitiete erantzun aurreko urteetan salatutako eskubideen urraketei.

Izaskun Bilbaok Hezkuntza Batzordean diagnosiaren berri emateko aukera aztertzeko esan die Behatokikoei.

Argazkian, Paul Bilbao eta Izaskun Bilbao, gaur, Gasteizen. (Argazki Press).


Bakeaz eta gerraz, artearen bidez

'Bake-ituna' proiektuaren aurreneko kapitulua da '1813: Donostiaren setioa, sutea eta berreraikitzea' erakusketaSan Telmo eta Untzi museoetan egongo da ikusgai 2014ko urtarrilaren 7ra arte

Artearen bidez bakeaz eta gerraz gogoeta egiteko aukera eskaini nahi du Donostia 2016 Fundazioak sortutako Bake-ituna proiektuak. Orain hasi eta 2016 artean, gutxienez, hainbat ekintza garatuko dituzte: ikerketa programa bat, erakusketak, ekoizpen espezifikoak, mintegiak, sorkuntza laborategiak, argitalpenak eta beste. Aurreneko kapituluak abiarazi du egitasmoa, 1813: Donostiaren setioa, sutea eta berreraikitzea erakusketak. San Telmo eta Untzi museoetan banatu dute, eta XIX. eta XX. mendeko artisten obrak egongo dira ikusgai eta entzungai, 2014ko urtarrilaren 7ra arte. Francisco Goya, John Flaxman, William Blake, Paul Klee, Salvador Dali eta Rene Magritten margolanak, Luis Buñuel eta Pier Paolo Pasoliniren irudiak, Pio Barojaren argitalpenak, eta Ludwig Van Beethoven eta Arnold Schoenbergen musika, besteak beste.

Proiektuaren aurreneko kapituluaren barnean, gainera, ekitaldi gehiago gauzatuko dituzte datozen hilabeteotan. Erakusketa osagarriak egingo dira Baionako Euskal museoan eta Ormaiztegiko Zumalakarregi museoan, esaterako, eta Marcel Broodthaersen Décor instalazioa ikusgai egongo da Donostiako Bakearen Etxean. Aldiriak, Barrutik eta Aliantzak atalak ere garatuko dituzte, eta programa pedagogiko bat prestatu dute. Bake-ituna proiektuan aipatutako museo eta instituzioek kolaboratu dute, eta Madrilgo Kalkografia eta Liburutegi Nazionalak, Prado Museoak eta Reina Sofia Museo eta Arte Zentroak lagundu.

Erakusketa

Frantziako Iraultzatik gerra napoleonikoen bukaeraraino doan garaiari buruzko gogoeta bat planteatzen du, 1813ko abuztuaren 31ko gertaeraren oroitzapena ardatz gisa hartuta. Izan ere, artea irudikatzeko modu berriak sortu ziren sasoi hartan, eta historiaren kontzeptu modernoa ere orduan garatu zen.

Pedro G. Romero erakusketako komisarioaren hitzetan, «lagun-etsai» bikotearen ezegonkortasuna garrantzitsua da 1813ko gertaerak ulertzeko, eta binomio horrek garai hartako paradigma globalekin aurrez aurre jartzen du ikuslea: «Orduan hasi ziren nazioartean sendotzen betirako bakea, bidezko gerra edo munduko gobernua eta gisako kontzeptu berriak».

Berritasunetako bat da, Romeroren esanetan, erakusketa oso-osorik hartzea. «Mota honetako erakusketak osatzen dituzten ikuspuntuen, irudien, kontakizunen eta materialen konplexutasuna ikuspuntu garaikide batetik ulertzen da. Material gehienak, grabatuak eta inprimatutako dokumentuak bereziki, propaganda frantsesean edo britainiarren du jatorria, eta baita publizitate espainiarren eta udaleko eta tokian tokiko agiri administratiboetan ere».

Bederatzi ataletan egituratuta dago erakusketa, eta zenbatzeko moduak Bake-ituna proiektuan erabilitako metodologia dauka oinarrian. «Bederatzi atal horiek bederatzi kontzepturi heltzen diote; Jendeen Nazioarteko Zuzenbidearen aitatzat hartzen den Francisco Vitoriaren arabera bake-itun batek jaso beharreko bederatzi kontzeptuei, alegia». Erakusketaren ibilbideak kontzeptuzko kontakizun horrekin uztartu nahi du gertaera historikoen garapena. Beraz, setioaren barnean daude Historia, Lurraldeak, Ikurrak eta Armak kapituluak; sutearen barruan Miliziak eta Hildakoak; eta berreraikuntzaren barrenean, Ekonomia, Biztanleria eta Tratatuak. Aurreneko zazpiak San Telmon daude, eta azkeneko biak, Untzi museoan.

Erakusketa osagarriak

Erakusketa nagusiaren hitzaurre gisara, Baionako Euskal museoan 1793. Konbentzio gerra dago ikusgai, eta Ormaiztegiko (Gipuzkoa) Zumalakarregi museoan, nagusiaren epilogo gisa, 1823. San Luis Ehun Mila Semeak. «Erakusketa nagusia osatzeaz gain, oso izaera ezberdineko hiru inbasiori buruzko ikuspegi panoramikoa eskaintzen du. Izan ere, aurrenekoa nabarmenki iraultzailea zen, eta bestea, aldiz, biziki atzerakoia. Horrela, 1813ko egoeraren konplexutasuna ulertzen laguntzen digute erakusketok».

Zumalakarregikoa bi zatitan banatu dute. Lehena, «gaur egungo kontaketa», irailaren 8ra arte egongo da ikusgai, eta Andres Rabago El Roto-k landu du, Juan Perez Agirregoikoaren eta Azucena Vieitesen piezekin. Bigarren zatia, «kontaketa historikoarena», irailaren 19tik 2014ko urtarrilaren 19ra egongo da zabalik. Victor Adamen, L. F. Coucheren eta Nicolas Le Camusen obrak baliatuko dituzte, besteak beste.

Azterketa kasua

Décor Marcel Broodthaers artista belgikarraren instalazioa aurkeztu nahi izan dute azterketa kasu moduan. «Guda napoleonikoen gaia eta haren errepresentazioa modu anbiguoan berresteaz gain, lan horrek modu eredugarrian erakusten du arteak gaur egungo munduan duen adierazteko modu berria».

'Aldiriak'

Erakusketaren inguruan zenbait ekitaldi aurrera eramateko sortu dute, eta hainbat artista eta kolektiboren jarduerek osatu dute. Maialen Lujanbio eta Xabier Erkiziak Hegi, Egia, Egiak ikuskizuna egin zuten; Bulegoa z/b-koek Denboren polifonia gauzatu zuten, eta Oier Etxeberriaren Pure Data (hamar) erakusketa ikusgai dago Artzain Onaren elizan irailaren 6ra arte.

'Barrutik'

Bake-ituna-ren barruan dago, aldi berean, Barrutik atala. Archivo F. X-en Una Violencia Pura proiektuaren lehen ikusgarria San Telmo museoko liburutegian dago ikusgai. Euskal Autonomia Erkidegoko eta Nafarroako lurraldeetako ikonoklastia politiko antisakramentalaren 1865 eta 1945 arteko irudien altxorra dago bilduta.

'Aliantzak'

Mintegiak egingo dira proiektuaren lehen kapitulua osatze aldera. Abuztuaren 23an eta 24an, Ekintza eta pentsamendua. Indarkeria sexista deseraikitzen aurkeztuko dute Beatriz Preciado eta Virginie Despentesek, Gipuzkoako Foru Aldundiko Berdintasun Zuzendaritzan. Irailaren 7a eta 15 artean, XIV. Ertz jaialdian izango da ¡¡¡ Boooooom!!! Gerraren soinuak. Donostiako Zinemaldian saio berezia eskainiko du Marcel Broodthaertsek, eta urriaren 14a eta 18 artean Arkitektura: film mintzairak: setiatutako hiriak mintegia eskainiko dute.

Programa pedagogikoa

Erakusketarekin harreman estuan, bisitari bakoitzaren esperientziei balioa eman nahi diete Bake-ituna-ren antolatzaileek. Hortaz, ibilbide gidatuak antolatu dituzte Bakearen Etxean, San Telmo eta Untzi museoetan, Zumalakarregirenean, eta baita hirian zehar ere.


Arabiar Ligak eragin duen etsipenak manifestazioak gogortu ditu Sirian

Errusiak Mendebaldeari gatazka puztea leporatu dio; hainbat begiralek errepresioa salatu dutela dio oposizioak

«Behatzaileek indarkeria eta errepresioa ikusi dute, soldaduak herritarrei tiro egiten ikusi dituzte, eta gorpuak aurkitu dituzte kaleetan», azaldu du Hadi Abdullah oposizioko ekintzaileak, baina zalantzati agertu da horrek guztiak Arabiar Ligaren txostenean izango duen islarekin. Hain justu, Arabiar Ligaren misioak herrialdera bakea ekarriko zuela uste zutenak desilusionatuta daude, behatzaileen buru Mustafa al-Dabik egoera «lasaigarria» dela adierazi zuenetik. Hori horrela, aspaldiko protesta jendetsuenak egin dituzte ostiral santuarekin batera, oraindik herrialdean dauden begiraleei jasaten duten errepresioaren berri emateko helburuarekin.

Idliben bildu da jende gehien; izan ere, hiri hori bisitatu zuen atzo Arabiar Ligak bidalitako nazioarteko behatzaileen taldeak. Oposizioak, gainera, indar handia dauka bertan, eta Baxar al-Assad presidentearen aurkako protestetan gehien nabarmendu den hirietako bat izan da. Egipton eta Libanon egoitza duten oposizioko taldeen arabera, 250.000 lagun elkartu ziren atzo han, eta martxoan protestak hasi zirenetik egin den manifestaziorik jendetsuenetarikoa izan dela diote. Dena den, erregimenak informazioaren erabateko kontrola dauka, eta ez dago alde batek zein besteak kontatzen duena egiaztatzeko modurik.

Nazioarteko behatzaileak herrialdean izanagatik armadak tiroka eta negar gasekin erantzun duela salatu du oposizioak, eta gutxienez 32 lagun hil dituela. Hama, Daraa eta Idlib probintzietan hil da lagun gehien, bederatzi eta seina, hurrenez hurren. Homsen, berriz, bost lagun hil dira, eta Damasko inguruetan izan diren liskar gogorretan ere hildakoak egon direla jakinarazi dute. Horretaz gain, Tel Kalaj hiritik gertu armadak eraso bat egin duela azaldu du Siriako Giza Eskubideen Behatokiak, eta bi zibil eta desertatu duten bi soldadu hil dituela. Behatoki horrek Londresen du egoitza.

Errepresioa arindu ordez azken egunotan indarkeriak gora egin duela ikusita, Arabiar Ligaren misioa fartsa bat dela salatu dute oposizioko ekintzaileek. Damaskok behatzaileak serio hartzen ez dituela diote, ondoriorik jasango ez duela badakielako. Nazioartearen presioa eta zigorrak saihesteko eta denbora irabazteko trikimailua besterik ez dela izan salatu dute.

Errusia, Arabiar Ligaren ildotik

Arabiar Ligaren misioa defendatu egin du Errusiak, eta, Al-Dabi behatzaile taldeko buruaren hitzak gogora ekarriz, herrialdeko egoera «lasaigarria» dela adierazi du. Nazioarteko kritiken erdian begirale taldearen «profesionaltasuna» nabarmendu nahi izan du, bestalde. Izan ere, Omar al-Baxir Sudango presidentearen konfiantzazko gizona da Al-Dabi, eta Darfurko sarraskian parte hartu zuen. Omar al-Baxirri gizateriaren aurkako krimenak egitea egotzi diote. Horregatik, nazioarteko hainbat herrialderen eta gobernuz kanpoko erakunderen ustez onartezina da Al-Dabi izatea Damaskok egin dituen gehiegikeriak ikertzeko behatzailea.

Sirian esku hartu nahi duten Mendebaldeko herrialdeak gatazka puzten ari direla salatu du Vitali Txurkin-ek, Errusiak NBE Nazio Batuen Erakundean duen ordezkariak. Horrez gain, Siriari krisitik irteten laguntzeko neurriak hartzeko eskatu dio nazioarteari, eta horretarako biderik onena Errusiak NBEren Segurtasun Kontseiluan abenduaren 15ean aurkeztu zuen bide orria dela adierazi du. Hain zuzen, Errusiak proposatutako irtenbideak eta Arabiar Ligarenak bat egiten dutela dio.

Begiraleen bertsio ez-ofiziala

Arabiar Ligaren bertsio ofizialak Siriako behatzaileek ez dutela oraingoz ikaratzeko moduko ezer ikusi dioen arren, oposizioak jakinarazi du begirale guztiak ez datozela bat beren buruzagi Al-Dabirekin.

Damaskok iragan abenduaren 19an sinatutako bakerako bide orria betetzen ari ote den bertatik bertara aztertzeko helburua dute begiraleek. Hitzartutakoaren arabera, Al-Assadek tropak kanporatu behar ditu kaleetatik, preso politikoak aske utzi behar ditu, nazioarteko kazetariei eta giza ekintzaileei herrialdean sartzen utzi behar die eta oposizioarekin negoziazioak hasi behar ditu. Oposizioaren arabera, behatzaile batzuek esan dute agerian dagoela Damaskok giza eskubideak urratzen dituela. Erakundeko ordezkariak esandakoarekin bat egiten ez dutenez, euren izenik ez argitaratzeko eskatu dutela azaldu dute, dena den.

Al-Jazeera telebista kate arabiarrak ere Sirian egoera «oso arriskutsua» dela dioen behatzaile baten aitorpenak argitaratu ditu. Homs hirian tiroak eta bonbardaketak etengabeak direla aitortu dio begiraleak telebista kateari, eta hiriko hainbat auzo Siriako Armada Librearen eskuetan daudela. Arabiar Ligaren misioak porrot egingo duela ere ziurtzat jo du. Homseko Baba Amr auzoan izan dituzte liskarrik gogorrenak, eta bertako bizilagun Aram al-Dumik azaldu dubehatzaileak auzotik igaro ostean ikaratuta geratu zirela. Begirale batek «nola bizi zaitezkete hemen?» galdetu ziola kontatu du Al-Dumik.

Arabiar Ligaren barruan hainbat herrialdek —Aljeria, Yemen, Libano eta Irak, besteak beste— Al-Assaden bertsioa babestu dute, alegia, talde armatuak erregimenaren aurkako konspirazioa gidatzen ari direla. Hori horrela, oposizioak salatu du erakundea ez dela bitartekari egokia Siriako gatazka konpontzeko. Arabiar Ligak Damaskorekin bat egiten duela salatu dute, eta ondorioz ez dutela Al-Assaden aurkako neurririk espero.


Urola Erdiko Mankomunitateak martxan jarri du berriro sarbide kontrola

Astelehenean, ekainak 1, itxiko dituzte edukiontziak Azpeitian. Ekarpen guneak, aldiz, ekainaren 8an itxiko dituzte, eta txartela beharko da bertara sartzeko.

COVID-19 gaitzak behartuta, hondakinen bilketan hainbat aldaketa iragarri zituen Urola Erdiko Mankomunitateak pandemia hasi zenean, eta apurka-apurka bada ere, zerbitzuak koronabirusaren aurreko egoerara egokitzen ari dira. Maiatzaren 6an hainbat zerbitzu berreskuratu zituen mankomunitateak, eta ekainaren 1etik aurrera beste hainbat aldaketa egingo ditu. Hain zuzen ere, datorren astelehenetik aurrera sarbide kontrola ezarriko dute berriro, eta Azpeitiko edukiontziak itxi egingo dituzte; ekarpen guneak, aldiz, ekainaren 8an itxiko dituzte. Beraz, herritarrek txartela beharko dute ekarpen guneetara sartzeko edo hondakinak gaika uzteko.


Artisau langintzen jarduera feria, Jokin Zaitegi plazan eta Biteri etorbidean

Lepokoak, banastak, panpinak, bitxiak, jostailuak, arropak... Askotariko produktuak daude eskuragarri artisauen azokan. Herritarrek ez dute hutsik egin, eta erosteaz bat, lanak egiten zeudenen abileziak ikusteko aukera eduki dute.


EMAKUMEENGANAKO INDARKERIARI EZEZKOA, DANTZAN

http://www.youtube.com/watch?v=0IFTSR1cbJs&feature=player_embedded

Jendetza elkartu zen joan den zapatu eguerdian Tolosako Trianguloan emakumeenganako indarkeriari uko egiteko.

Baina oso modu berezian egin zuten: Zea Mays taldearen Negua joan da ta kantuarekin dantza eginez.


4.000 zenbakira iristeko prest

Herria astekariaren 3000. zenbakia plazaratu da udaberria iritsiz batera. Herriak 65 urteko ibilbidea egin du. Piarres Lafitte eta Emile Larre apez zuzendarien ondoren, Janbattit Dirassar (Hazparne, 1937) kazetaria da Herriaren zuzendaria. Zuzendari laiko prestua.

Eskualduna, Aintzina, Herria... Iparraldeko euskal agerkarien izenak dituzu. Lehen biak, Xurien eta Gorrien arteko lehia politikoaren garaian sortuak. Gorriek Le Reveil Basque astekaria kudeatzen zuten. Xuriek, berriz, Eskualduna sortu zuten 1887an. Haren segida da Herria: “Herriak 1944ra arte segitu zuen, alemanen kontrako gerla bukatu zen arte. Egileak alemanekin akomeatu baitziren gutti-aski. Gerla ondoren, Leon Leon, Saint Pierre, Jean Elizalde Zerbitzari apezak bildu eta ‘ez da Euskal Herririk euskarazko astekari gabe’ deliberatu zuten. Baziren ere laikoak: Louis Dassance, Jules Mulier Oxobi... Uztaritzen apeza zen Piarres Lafitteri aldizkariaren ardura hartzea proposatu zioten hauek guztiek. Lafitte ezagutua zen alemanen kontrakoa izateagatik. Lafittek berehala esan zuen baietz, baldintza batekin –apeza zenez gero lan asko zuen–, ez zuela horrelako lana hartuko, apezpikutegiaren baimenik gabe. Harrez geroztik, anitzek uste ukan dute Herria Elizaren agerkaria dela, baina ez da egundaino hala izan. Egia da apez euskaltzaleak ukan dituela kasik beti buru, duela sei urte ni zuzendari izendatua izan arte. Baina laikoak ere izan dira, politikari demokrata-giristinoak, Mixel Labeguerie eta Jean Errecart, besteak beste.

Gerla garai zailen ondoren abiatu zen Herria. Kuraia behar zen orduan.

Ziur! Lafittek bizpahiru hilabetez traba handiak ukan zituen. Lehenik argitalpen baimena lortzeko, eta bestalde, papera zuhur edo eskas zelako. Paperik ezin ukanik abiatu zen Herria, oztopo guztien gainetik.

Ordukoak bai pasadizoak!

Pentsa. 1. zenbakia 1944ko urriaren 19an atera zelarik, aleak Baionako postara eraman zituzten banatzeko eta hauxe erran zioten Lafitteri: “Ez duzu egiazko baimenik, ezin dugu bidali”. Lehenbiziko zenbakia Baionan gelditu zen. Gatazkak segitu zuen baimena lortzeko, eta azaroaren 16an agertu zen 2. zenbakia. Biak batera bidaliak izan ziren harpidedunei, bi orrialde ziren.

Herriak 3.000. zenbakia karrikaratu du udaberrian, baina gehiago badira.

Baiki. 1949an, bosgarren urtemuga ospatzeko, Lafittek Herria pixka bat handitzea erabaki zuen, sail berri batzuk irekiz aldizkariari beste begitarte bat emateko. Horren seinale gisa edo, irudiz, erabaki zuen ere sailkapena 1. zenbaki berritik hasiko zela. Erran nahi baita, 1950eko urtarrilaren 5ean Herria berrizendatu zuten nolazpait. 3.000 zenbaki direla diogu, baina Herriaren 3.295 dira.

Zein da Herriaren jitea?

Irekiak gara, baina humanismoa edo jendetasuna atxikitzen dugu, eta euskalduntasuna, hau berez doa. Emile Larrek kendu zuen frantsesez urtetan agertzen zen artikulu bakarra. Lafittek baimena galdatu zuelarik, orduko mandatari batek erran zion: “Astekari euskaldunik ez duzu ateratzen ahal, ez osoki euskaraz ari denik, artikulu bat bederen behar duzu frantsesez eman. Legez horrela da”. Lafittek sinetsi zion. Emile Larrek arrazoi osoz erabaki zuen hura kentzea.

Herriak bere idatz moldea atxiki du.

Bai, saiatu gara beti ere idatz moldea begiratzen. Herrietako berriemaileek beren euskalkia erabili dezatela nahi dugu. Gero, aditzaren aldetik eta bestetik, euskara batua sartu dugu, baina hor badugu arazo bat, ez bakarrik Herrian. Batzuek nahi dute lasterka joan, eta beste batzuek berriz poliki. Guk erdibide bat kausitu dugu edo entseatzen gara bederen. Guk eta irratilari batzuek hainbat hitz berri sartu dugu eguneroko bizitzan, eta denek egokiak kausitzen dituzte. Adibidez, Kirolak lehen Sporra erraten zen hemen. Denen ulergarri izan dadin euskara erabiltzen ari gara.

Geroa nola ikusten duzu, berriz?

Garbiki erran behar da: gazteak ez dira irakurle handiak. Berrikitan irakurri dut, EAEn egindako buru ikerketa batean, belaunaldi gazte bat telebistari emana bizi izan zela. Orain aldiz, 15-20 arteko gazteek, Hegoaldean, eta hemen ere, telebistarentzat ez dute esker handirik. Internet eta teknologia berriak maite dituzte, eta guk horiek ere lotu behar ditugu emeki-emeki, gazteak nahi baditugu bildu. Halere, paperezko prentsak toki bat atxiki behar du gure ustez. Izan ere, adin batean aldatzen gara. Nik ezagutzen ditut 40 urteko batzuk, duela 10-15 urte ez zutela Herriaren berriekiko batere eskerrik, eta orain berriz heldu dira gurera. Herrietako erroak sentitzen dituzte, herriaren erroak sentitzea ona da. 2.500 harpide dugu. Urtetik urtera murrizteño bat bada, baina badaude ere irakurle berriak.

Mentura baduzue, beraz.

Mentura eta itxaropena! Urrats bat egin dugu, ez bakarrik gaztearengana joateko, orokorki jende guztiarengana. Errate baterako, jendeak maite ditu irudiak. Baina ez orain bakarrik, lehen ere bai. Baina ez zuten ukaten ahal. Gure amatxi batzuek erraten zuten: “Liburu horretan badirea sainduak?”. Badakizu zertaz ari ziren? Liburuan marrazkiak edo irudiak galdatzen zituzten. Sainduen irudiak nahi zituzten haiek ere, ez baitzituzten aski ikusten. Eta orain ere irudia nahi du jendeak, eta kolorea eta arintasuna. Duela bost urte, 2004an, Herriak 100 urte bete zuelarik kolorea bi orrialdetan ezartzea erabaki genuen: lehenean eta zortzigarrenean. 3.000 zenbakia atera dugularik gehigarri berezia, hor ere kolorea sartu da. Herria handitu nahi dugu zortzi orrialdetik hamabietara lehenbiziko urrats batean. Astero ez badugu egiten ahal, bi astetarik behin. Eta sail berri batzuk irekitzea nahi genuke, gazteek maite dituzten gaiak eskaintzeko. Baina horretarako harpidedun gehiago behar dugu. Eta preseski, “harpidedun gehiago izateko hori egin behar duzue” erraten digute.

65 urte bete ditu Herriak. Janbattit Dirassarren ekarria ere agerikoa da.

Nihaurek ez dut erran behar zer ekarri dudan. Hemezortzi urtetatik atxikia izan naiz Herriari, eta nahi nuke segitu zenbait denboraz, osagarria baldin badut bederen. Ez naiz bakarra. Hemen dira ere Pello Jojajuria erredakzioburua eta Marixan Brement idazkaria, baita 40 berriketariz osaturiko sarea ere. Jean Haritselharrek Herria 4.000ra iritsiko dela dio. Gu ez gara hemen izanen, baina Herria bai. Hori da gure ametsa.

"Patxi Lopezengandik zerbait erdietsiko du EEPk! Ala ez?"

Euskararen Erakunde Publikoak (EEP) Eusko Jaurlaritzaren diru laguntzak jasotzen ditu. Kezkatuak al zarete aldaketaren aitzinean?

Kezkatuak gaude, baina ez lehen baino gehiago. Ikusi behar da aldaketa nola itzulikatzen den, nehork ez daki gauza handirik. Gauzaño bat alta: EEP sortu zenean ni ez nintzen batere bero erakunde berri horrek egin zezakeenarekin, jadanik izan baitziren holakoak. Ele ederrak eta onak, baina konkretuki gauza gutti. Alegia, gauza batzuk ez dira batere ongi joan eremu honetan. EEP orain ari da kanpaina batzuk lantzen laguntza gehiago ukan dezagun eta biziki ontsa joan dira. Bestalde, guk salatzen dugu Kontseilu Orokorraren promozio kanpainak egunkari handiari [Sud-Ouest] eta haren umea astekariari [La Semaine] laguntzeko direla. Aspaldian galdatzen diogu laguntza denei berdin ematea: Euskal Irratiei, euskarazko agerkariei... EEPren sostengua dugu orain galdatzeko, indar gehiago. Zer emaitzak lortuko ditugun ez dakigu, baina itxaropena badugu, EEPk nahikaria baitu gu laguntzeko.

Patxi Lopez lehendakari baldin bada, alta.

Entzuna dut Patxi Lopez biziki adiskidea dela Frantxoa Maitiarekin [PSko kidea]. Maitia EEPko kidea da. Beraz Maitiak euskara maite badu, eta berak hala dio, eta nik hala pentsatzen dut, Patxi Lopezengandik zerbait erdietsiko du EEPk! Ala ez? Esperantza atxiki behar dugu.


Antonianoko ikasleek lipdub-a egin dute

Antoniano Ikastetxeko DBH laugarren mailako ikasleek lip dub-a egin dute eta Gazteako Dida! programak antolatutako txapelketara aurkeztu. Applejack kantua izan da lip dubaren oinarria eta ikastetxeko geletan zein patioan grabatu dute.

Lehiaketako lehenengo fasea pasatu dute, eta bigarrenean daude. Lip dub txapelketan aurrera egiteko herritarren laguntza behar dute Antonianoko ikasleek. Interesa duenak www.eitb.com/gaztea/lipdub-lehiaketa webgunean sar daiteke, eta bertan Applejack izena duen lipdub-a aukeratu. Bozkatzeko emaila eta izena eman beharko dute herritarrek.

Bost aldiz grabatua

Jakinarazi dutenez, lagun batek proposatu zien lipdub-a egiteko, eta ikasleak ados jarri ziren proiektua aurrera eramateko. Bi aste inguru pasatu zituzten ikasleek grabaketaren plangintza egiten, eta bost aldiz grabatu behar izan zuten. Irakasleek lagundu diete bideoa egiten.

Irabazleek 3.000 euroko saria jasoko dute. Lehiaketa Antonianoko ikasleak irabazten badute kurtso amaierako irteerara ordaintzeko erabiliko dute diru kopurua.


“Liburuarekin irri bihotzean xirri” ARRASATE HERRI ESKOLAN IPUIN ASTEA MAIATZAK 2tik 6ra

Urtero bezala aurten ere maiatzak 2tik 6ra bitartean Arrasate Herri Eskolak ipuin astea ospatuko du. Aste horretan zehar Arrasate Herri eskolako ikasle, irakasle eta hianbat guraso ipuin munduan murgilduko dira. Esan beharra dago gurasoen ipuin ekitaldia plater nagusia dela.Ekimen honetan eskolako zenbait gurasok hizkuntz ezberdinetan gustoko ipuina kontatuko dute.Aldez aurretik ikasle bakoitza, bi ipuin entzuteko, eskolan antolatzen den txartelen salmentara joan beharko da hauek lortzera. Ekitaldi honetaz gain honako beste ekintza hauek ere burutzen dira:

 Amaia antzokian atzerriko hizkuntzan ipuin ezberdinen antzezpena

 Horma-irudirako lelo lehiaketa

 Ipuin partekatua

Aipatutako ekintzak helburu hauek lortzeko eraman dira aurrera:

Irakurketaren zaletasuna bultzatzea

Euskeraren erabilera areagotzea

Kulturartekotasuna sustatzea


Bertoko Azoka eskaintza zabalagaz bueltatuko da bihar

Herriko nekazal azoka egingo dute bihar [maiatzak 30]. Arritola plazan ipiniko dituzte postuak, 12:00etatik 13:30era.

Pandemia dela eta, osasun agintariek ezarritako babes eta higiene arauak betetzea derrigorrezkoa izango dela azpimarratu dute. Beraz, bertaratzen diren herritarrek maskarak jarri eta segurtasun tarteak mantendu beharko dituzte.

12:00etan Bedarokelaren banaketa egingo dute, eta jarraian Madariagako tomatea, Oraskako ogia eta Bizkaiganeko esnekiak erosteko aukera edukiko dute azokan biltzen direnek.

Beste behin, bertokoa kontsumitzeko eta ondo pasatzeko gonbidapena luzatu dute antolatzaileek.

Otsailaren 29an egin zuten aurrekoa, eta orduan, besteak beste, Ortua eta hegaztiak’ saioa egin zuten Urdaibai Bird Centerreko Edorta Unamunogaz.


Leioan ostiralero aldarrikatuko dituzte presoen eskubideak

"Kondena betea duten presoak etxera! ", "Gaixo larriak etxera!" eta "Euskal Herriari xantaiarik ez!" lelotzat hartuz, ostiralero egingo dute euskal preso politikoen aldeko elkarretaratzea Leioan. Hain zuzen, Marian Perez del Rio algortarra, Jagoba Terrones berangoztarra eta Jon Bilbao astrabuduarraren egoerari arreta berezia jarri nahi diote mobilizazio horien bitartez. Aipatu eskualdeko hiru presoek "kondena osorik bete zuten aspaldi" eta kalean egon beharko lirateke jada, Amnistiaren Aldeko Mugimenduaren hitzetan. Hitzordua 20:00etan jarri dute, Boulevardean. Bestalde, Algortan ere presoen eskubideen aldeko elkarretaratzea izango da bihar, ordu berean, Telletxe plazan. Argazkian, Itzubaltzeta / Romon pasa den irailaren 22an hainbat solidariok egindako ekintza.


Onetsi da 2016rako Nafarroako Aurrekontu Orokorrei buruzko Foru Legearen aldaketa

Zorpetze-muga 3,4 milioi gorago jarri da, eta toki entitateei laguntzak eman ahalko zaizkie hirigintzako planeamendua egiteko edo berrikusteko

Gaur egindako osoko bilkuran, Nafarroako Parlamentuak 2016rako Nafarroako Aurrekontu Orokorrei buruzko urtarrilaren 29ko 1/2016 Foru Legearen aldaketa onetsi du. UPN, Geroa Bai, EH Bildu, PSN, PPN eta I-Ek aldeko botoa eman dute, eta Podemos-Ahal Dugu abstenitu egin da.

Aldaketaren bidez, 1/2016 Foru Legearen 15. artikuluaren erregulazioa osatu eta omisioak zuzendu nahi izan dira, abalak emateari eta mailegu eta abalen gehieneko arrisku bizia zehazteari dagokionez.

Hala, Foru Komunitateko Administrazioak ematen dituen abalen edo gisako beste bermeen gehieneko arrisku bizia 190 milioi euro izanen dela zehaztu da. Enpresa entitate publikoentzat, fundazio publikoentzat eta sozietate publikoentzat, berriz, aurreko ekitaldia bukatzean dagoen gehieneko arrisku bizia 50 milioi handitu ondoko zenbatekoa izanen da.

Gobernuari gehienez ere 800.000 euroko maileguak emateko ahalmena ematen zaio, eta bidenabar baimena ematen zaio Kultura, Kirol eta Gazteria Departamentuari zenbateko horretako mailegua eman diezaion Baluarte Fundazioari.

Bestalde, enpresa entitate publikoek, fundazio publikoek eta sozietate publikoek gehienez ere 30 milioiko maileguak eman ahalko dituzte, Foru Gobernuak aldez aurretik baimenduta eta Ogasuneko eta Finantza Politikako kontseilariak proposatuta.

Administrazioak ematen dituen maileguen gehieneko arrisku bizia 90 milioi euro izanen da; eta enpresa entitate publikoentzat, fundazio publikoentzat eta sozietate publikoentzat, berriz, aurreko ekitaldia bukatzean dagoen gehieneko arrisku bizia 30 milioi handitu ondoko zenbatekoa izanen da.

Ezarritako mugen kontaketatik aparte utzi dira, hala mailegu nola abaletarako, BEI-Moderna programaren esparruko eragiketak. Eragiketa horiek Nafarroako Gobernuak baimendu ahalko ditu, Ogasuneko eta Finantza Politikako kontseilariak proposatuta, eta 65 milioi euroko muga izanen dute. Gehieneko arrisku bizia izanen da aurreko ekitaldia bukatzean dagoen gehieneko arrisku bizia 19,5 milioi euro handitu ondoko zenbatekoa.

2016rako Nafarroako Aurrekontu Orokorrei buruzko 1/2016 Legearen 15. artikulu horretan ezarritako mugen kontaketatik aparte utzi dira Nafarroako Gobernuak bere sozietate publikoekin edo sozietate publikoek elkarrekin hitzartzen dituzten mailegu eta abalak.

2016rako Aurrekontu Orokorrei buruzko Legearen 17. artikulua ere aldatu da, Nafarroako Gobernuari zorpetze-eragiketak egiteko baimena emateko, muga bakarra ezarriz, alegia, 2016ko abenduaren 31ko saldo bizia ez izatea 2016ko urtarrilaren 1eko saldo bizia baino 82.882.000 euro handiagoa. Horietarik 12.900.000 euro enpresa publikoen maileguak berriro finantzatzeko izanen dira; 13.000.000 euro C hepatitisaren tratamendurako botikak finantzatzeko, eta gainerakoa aurreikusitako defizita (BPGd-aren %0,3) finantzatzeko.

Azkenik, 2016rako Nafarroako Aurrekontu Orokorrei buruzko Legearen 39. artikulua aldatu da, toki entitateei laguntza ekonomikoak eman ahal izateko, hirigintzako udal planeamendua egin edo berrikus dezaten.


Guardetxea inguruan ehun bat zuhaitz moztu dituztela salatu du Eguzkik

Zuhaitz mozketak nabariak dira. (Argazkiak: Eguzki)

Azken asteetan Urgull mendian hainbat zuhaitz moztu dituztela salatu du Eguzkik; horietako batzuk metro bateko diametroa zutenak. Talde ekologistaren arabera ez dira berriak zuhaitz mozketak inguru honetan, “2009. urtetik hona jokaera bera baitu Donostiako Udalak”. Oraingoan, ordea, azken mozketen beharraz argibideak eskatuko dituzte.

Eguzkik adierazi duenez, gobernu aldaketak ez du aldaketarik eragin Urgull mendiaren zaintzan; “mozketa neurri berdinekin jarraitzen dute, intereses turistikoak gailentzen direlarik”.


'Eliteko kirolaren argi-ilunak' berbaldia Arrasaten, hilaren 24an

AED elkarteak antolatuta kirolaren gaineko berbaldia egingo dute datorren astean, hilak 24, Arrasateko Kulturaten –Loramendi aretoan, 19:00etan–. Berbaldiaren abiapuntua izango da elite mailako kirolak dituen argi-ilunak, baina arratsaldeak gehiagorako emango du, seguru. Haritz Gallastegi kirol kazetaria izango da berbaldia gidatuko duena.

Berbaldirako, AEDko lagunek Oihana Kortazar mendi lasterkaria, Jon Odriozola ziklista ohi eta Euskadi Basque Country Murias taldeko zuzendaria eta Malen Ruiz de Azua atleta gonbidatu dituzte. Eliteko kirolean jarduteak dituen onurak, fisikoki etorkizunean izan ditzakeen ondorioak, kirolari ezagun izateak dakartzanak... Euskadi Irratiko kirol esatari Haritz Gallastegik zuzenduko du berbaldia. Eta, euskal kirolari moduan nazioarteko probetan parte hartzen ibiltzearen gaineko hausnarketa ere egingo dute.


Asteasuko Kale Berria, iragana eta oraina

Asteasuko herriguneko sarreraren itxura asko aldatu da 1997. urtetik hona. Etxea gehiago eraiki dira, eta aparkaleku gehitu jarri. Ondorengo bi argazkietan ederki ikus daitezke Kale Berriak jasan dituen aldaketak.

Lehenengo argazkia 1997ko uztailean argitaratu zen Aiurri hamaboskarian. Bigarrena, berriz, egungoa da, alderaketa ikusteko atera dena.

Asteasuko argazki zaharrak ikusgai WIKIPEDIAn [Ikusi]


Alkateak ezinezkotzat jo du San Sebastian eguna bere horretan ospatzea

Udalak joan den astean baieztatu zuen kolokan zeudela abendutik otsailera bitarteko jai guztiak, eta Eneko Goia alkateak baieztatu du horiek guztiak bere horretan ospatzea “ezinezkoa” izango dela. Tokiko Gobernu Batzordearen osteko prentsaurrekoan egin ditu adierazpenak. San Sebastian eguneko danborradei dagokienez, esaterako, nabarmendu du “bistan” dagoela ezin izango dela haur danborraden desfilea egin, eta helduen danborradak ere ezin izango direla ohiko moduan kaletik ibili.

Alkateak azaldu du ostegunean bilduko dela bozeramaileen batzordearekin, gainontzeko udal taldeei udal gobernua aztertzen ari den aukeren berri emateko. Era berean, adierazi du udal gobernua azaroan bilduko dela berriz haur eta helduen danborradekin, San Sebastian eguna ospatzeko “modu sinbolikoak” bilatzeko.

San Tomas, Olentzero eta Errege Magoak

San Tomas egunari dagokionez, Goiak adierazi du “ezinezkoa” dela ospatzea, “San Sebastian egunarekin gertatzen den moduan, jaiaren osagai guztiak jende pilaketan oinarritzen direlako”. Alkateak ez du itxi modu sinbolikoan jaiari “keinuren bat” egiteko aukera, baina “oso zaila” iruditzen zaiola azpimarratu du.

Olentzerori eta Errege Magoei buruz ere hitz egin du Goiak, eta azaldu du “begien bistakoa” dela ezinezkoa izango dela ohiko desfilea egitea, jende pilaketak ekiditeko bidean, “legeak debekatzen duelako eta udal honek arduraz jokatu nahi duelako”. Hala ere, formula alternatiboak aztertzen ari direla azaldu du, eta jakinarazi du laster emango dutela erabakiaren berri. Ez du aurreratu zein izango den erabaki hori, baina esan du Olentzero eta Errege Magoak toki bakar batera joan beharrean, toki gehiagotara joan beharko direla, haurrak bisitatzeko. Hala ere, lasaitasuna helarazi nahi izan die hiriko haurrei, bermatu baitu aurten ere Olentzero eta Errege Magoak Donostian izango direla.


Huhezinema, urtez urte hazten doan zine jaialdia

Martxoaren 21etik 23ra bitartean egingo dute Muko ikus-entzunezko fakultateak antolatzen duen film laburren Huhezinema jaialdia; filmen proiekzioez gainera, efektu bereziei buruzko Master-class-a eta euskal websailen topaketa egingo dute.

Mondragon Unibertsitateko Ikus-entzunezko fakultateak hamaikagarrenez egingo duen Huhezinema jaialdiak euskal film laburren sortzaileen eta zaleen topaleku bihurtuko du Aretxabaletako Arkupe kultura etxea datorren astean.

Ikusteko jaioak gara da aurten aukeratu duten leloa. "Hamaikagarren aldia da, eta euskaraz zenbaki horrek daukan esanahiarekin lotu daiteke. Horrek ez du esan nahi jaialdi guztia lelo horren menpe dagoenik baina nolabait jaialdiaren izaera batzen du, eta helburu bera du Irungo Marina Garciak egin duen kartelak ere. Lehiaketa bat deitu genuen kartela aukeratzeko, eta emankorra izan da jasotakoa, izan ere, 55 proposamen jaso ditugu. Garciak aurrera begira dauden pertsonen multzoa irudikatu du bakoitzaren begirada agerian utziz; aproposa iruditu zitzaigun leloarekin bat egiteko", azaldu du Iban del Campo irakasleak eta antolatzaileak.

Hamahiru ikasletako lan-taldea

Del Campok laugarren mailan irakasten duen Kultur ekitaldien antolaketa izeneko ikasgaiaren barruan prestatzen dute jaialdia. "Erronka itzela da urtero antolatzaile taldea aldatzea, baina hori da jaialdiaren berezitasuna eta, era berean, zailtasuna: ikasleek antolatzen dutela guztia irakasleen laguntzarekin. Oso pozik nago taldearekin eta osatu dugun egitaraurekin".

Zinemaz gozatzeko aukera asko

Hiru sailetan banatuta dauden –Ofiziala, Kutixia, hau da, orain arte Basque Culinary izena izan duena, eta MUko ikasleena–, eta askotariko istorioak, generoak eta aurrekontuak dituzten film laburren proiekzioak dira jaialdiaren ardatz. "Kutixi sailean gastronomiari buruzko hiru minututako filmak eskainiko ditugu; sail ganberroena da hori. MUkoa gure ikasleendako erakusleihoa da eta Sail Ofizialean eskarmentu handiagoko sortzaileek egindako hamar film eskainiko ditugu egubakoitzean, eta zuzendari guztiak han izango dira. Horiez gainera, Donostiako Zinemaldiarekin elkarlanean nazioarteko zine eskoletako lanak ere ikusgai izango dira. Aurten gainera, sari gehiago izango dira, horien artean, Mundukide Fundazioaren laguntzarekin, giza eskubideen gaia ondoen lantzen duenarentzat".

Publiko guztiarentzako jaialdia dela diote. "Ekitaldi batzuk ikasleentzako pentsatuta daude baina guztientzako daude Arkupe Kultura etxean dira eta ateak zabalik; eta hori adierazteko, filmetan erabiltzen dituzten efektu berezien inguruko erakustaldia izango da aurten Herriko plazan. Handia eta Errementari filmetan egin dituzten tranpatxoak azalduko eta erakutsiko dizkigute Drama FX-eko profesionalek".

Publiko guztiarentzako jaialdia da. "Ekitaldi batzuk ikasleentzako pentsatuta daude baina guztientzako daude Arkupeko ateak zabalik; era berean, filmetan erabiltzen dituzten efektu berezien inguruko erakustaldia izango da Herriko Plazan. Drama FX-eko profesionalek, Handia eta Errementari filmetan egin duten lana azalduko dute aretoan eta hainbat adibide erakutsiko dituzte gero, plazan".

Egitaraua

Martxoak 21, eguaztena

10:00 -10:30 Kutixi saileko proiekzioa

10:45 -13:00 MU Ikasleen saileko filmen proiekzioa.

16:00- 20:00 Zine efektu bereziei buruzko Master-class-a, Drama FX enpresaren eskutik.

Martxoak 22, eguena

10:30-13:00 Orona Saria eta EIECINE nazioarteko film laburren proiekzioak.

16:00-19:00 Euskal websailen topaketa.

Martxoak 23, egubakoitza

16:00-17:30 Sail Ofizialeko film laburren proiekzioaren lehen zatia.

18:00-19:45 Sail Ofizialeko filmen proiekzioaren jarraipena.

20:15-21:00 Sari-banaketa ekitaldia.

21:00: Luntxa

22:30-24:30 Hartz taldearekin kontzertua

Oharra: Ekitaldi guztiak Aretxabaletako Arkupen izango dira; doan eta publiko guztiarentzako zabalik.


Urologia zerbitzua osorik euskaraz eskainiko dute Debagoieneko Ospitalean

Osakidetzaren sare osoan eta lehen aldiz, zerbitzu oso bat euskara hutsean eskainiko da Debagoieneko Ospitalean. Urologia zerbitzuan bermatuko da familia medikuaren kontsultatik hasi eta azken artatzeraino, euskaraz gauzatuko dela harremana. Era berean, Osakidetzatik bertatik nabarmentzen dute pazienteak berak bere lehentasunezko hizkuntza euskara dela adieraztea ere garrantzitsua dela.

Ahozko jardunari dagokionez, Debagoieneko Ospitaleko Urologia zerbitzua Osakidetzako lehena izango da lehen unetik amaierara arte, zerbitzu osoa euskaraz eskaintzen. Horretarako, lantaldeak konpromisoa hartu du eta profesional horiek gainera, edonoiz euskaraz egin ahal izateaz gain, astean behin gutxienez, goiz zein arratsalde, euskarazko zerbitzu osoa bermatuko dute. Eguenetan izango da hori.

Lehetasunezko hizkuntza

Osasun zerbitzuk, halaber, gogorarazten dute, zerbitzua bermatzearekin bat, pazienteak berak bere hizkuntza lehentasunak jakinaraztea garrantzitsua dela eta hori familia medikuari adierazita egin daitekeela gogorarazten dute.


'Conquistour' martxan izango da laster

Zure lagunekin lehiakide ohiez osatutako talde bati irabazteko gai izango zinatekeela uste al duzu? "El Conquistador Del Fin Del Mundo"ko lehiakide izateko zuen aukera iritsi da.

ETB k 'Conquistour' jarriko du martxan laster. Saio berri bat izango da eta, bertan, Euskal Herriko bederatzi herritatik hautatutako bederatzi talde arituko dira reality ezaguneko lehiakide ohiez osatutako taldearen aurka nor baino nor gehiago, Patagonian egiten dituzten proben antzekoak gainditzen saiatuta. Astero herri batean izango gara eta, helburua dibertitzea izango badugu ere, tentsio handiko une gogorrak ere izango dira.

Saioaren mekanika ezaguna egingo zaie 'El Conquistador' saioaren zaleei. Bi taldeek proba bat gainditu beharko dute irabazlea nor den erabakitzeko. Talde irabazleak erabakiko du galtzaileen artetik zein kidek egingo duen Duelua eta, gainera, talde galtzaileak bazkarira gonbidatu beharko du talde irabazlea. Bazkari oparoaren ostean, Duelua jokatuko dute. Irabazlea herriko taldeko kidea bada, hurrengo 'El Conquistador Del Fin Del Mundo' saioan parte hartzeko hautagaien aurre-aukeraketan sartuko da. 'Conquistour’eko azken saioan, 'El Conquistador' saioko lehiakide ohi bati irabazteko gai izan diren lehiakideek AZKEN DUELUAN hartu beharko dute parte. Irabazlea zuzenean izango da "El Conquistador del Fin Del Mundo" saio berriko lehiakide.

Zure lagun-taldean lehiakide ohiei irabazteko gai izango al zinatekete? 6 pertsonako taldeen bila gabiltza (3 mutil, 2 neska eta emakumezko edo gizonezko kapitain bat). Taldekideek 18 urtetik gorakoak izan beharko dute eta ez diote ez inori, ez ezeri, beldurrik izan beharko. Izena emateko, deitu 94 656 37 84 telefonora edo email bat bidali zuen datu guztiak jarrita gure posta elektronikora.

Zuen zain gaude!


2012ko jaiak "herrikoiagoak" izan daitezen lan egingo duela adierazi du Natxo Urkixo alkateak

Gaur goizean Natxo Urkixo Laudioko alkateak prentsaurrekoa eskaini du abuztuaren 15ean hasiko diren San Rokeko Jaien nondik norakoen berri emateko.

Lehendabizi, Urkixok gogorarazi du aurtengo egitaraua ez dela udalean dagoen gobernuarena izango, aurrekoarena baizik; eta, horregatik, udalaren helburua jaiak ahal bezain ongi kudeatzea izango dela.

Guztira 167 ekintzez egongo da osatua aurtengo egitaraua, horietatik 59 udalak berak antolatuak izanik. Gainontzekoak herrian dauden kirol, kultur zein euskara taldeek aurrera ateratakoak dira. Horregatik, Urkixok eskerrak eman nahi izan dizkie jaietan parte hartzen duten elkarte zein koadrilei, eta baita Jaiak Koordinakundeari ere.

Hortaz gain, alkateak azpimarratu nahi izan du burutuko diren ekintzen %22a euskara hutsez burutuko dela, hizkuntza hori jaietan “oinarrizkoa” dela adieraziz. Dena den, herrian elkarbizitzan dabiltzan kultura ezberdinak aintzat hartzearen garrantzia ere azpimarratu du.

2012ra begira

Datorren urteko jaiei buruz ere mintzatu da Urkixo. Eta, hala, 2012ko jaiak “herrikoiagoak” izateko lan egingo duela adierazi du; herriko elkarte, koadrila eta abarrei indar gehiago emanez.

Amaitzeko, Jaien zinegotzi ohia den Toño Bilbao zoriondu nahi izan du, azken urte hauetan jaien antolakuntzan erakutsitako erantzukizunagatik, eta aurtengo jaiez gozatzea opatu dio, berak diseinatutako azkenak izango direlako.


BERBAZ: Josune Muñoz, literaturan feminismoa errotzen

Garai biziak Josunerentzat. Hasiera gogorragoa izan zen, literatura kritika feminista gurean berria zen orduan, etxera sartu berri den arrotza. Eta kalapita ederrak izan zituzten horren kontura. Pasa dira urte batzuk, bakarrik ibiltzetik Sareinak taldean primeran moldatzera ere pasa… eta gaur onarpen zabala. Eremu horren barruan, eleberri grafikoan zaletu da batez ere Josune.

Sareinen 6. urteurrena ospatu berriko loriatan ezagutu dugu Josune, Maiatz aldizkaria goratu nahi izan dute, haien etxean, gaiarekiko hurbiltasun berezia erakutsi izan dutelako urtetan. Ahozko literatura balioetsi behar dugu gehiago. Hori egiten dugunean, jabetuko gara euskal literaturan aspaldian emakumeek eman izan dutenaz.

Miren Agur Meaberen azkena gogo biziz gomendatu digu: “Kristalezko begi bat”. Eta oso labur joan jaku gaurkoa, baina badakigu laster barriro izango garela Josunegaz Berbaz.

Kantak:

Sorkun (Gizaki hauskorra)

Amaren alabak: fandango-arin arin

Erreferentziak:

skolastika.net ; sareinak.net

https://www.bilbohiria.com/docs/podcast/berbaz/berbaz130311josunemu%c3%b1oz(1).mp3

DESKARGATU HEMEN


Hitz eta pitz Jose María Lebrón Zunzarren-ekin

Badago zure hizkeran “haize kontra” hitza?

Ba, bai, badago, suposatzen dut kritikoa den jendearen gehiengoan dagoen bezala, edo dagoenarekin konformatzen ez dena edo modan dagoenarekin.

"Bitxia da"

Gaztetan gehiago heldutan baino. Orain ez dit inork esaten gauza ezberdin asko egiten ditudalako. Saiatzen naiz gauza jakin batekin ez itsutzen, eta nire bizitza inguruan ditudanen antzekoa da. Baina jakina, soberan hartzen duenak, gaizki estutzen...

Txikiak, ezezagunak eta gorrotatuak

Gauza xelebrea da, haurrek ez dute izaten ornogabekoengan kontrako joerarik, baizik eta jakin-mina. Helduak dira, dituzten ezjakintasunekin edo fobiekin, beraien kontra aurretik prestatzen dituztenak. Dena den, gure espezieak, ditugun tamaina eta elikaduragatik, ez du aurreikusita beraiekin elkarri eragitea, ez presa, ez predatzaile moduan, mendebaldean behintzat. Izatekotan, haietako batzuk dira parasitatu edo ziztatu ahalko digutenak beraien burua defendatzeko. Soilik, jakin-mina dugulako edo ezagutza akademikoak direla medio erreparatu egiten dugu haiengan. Espero dut zomorroak jatearena ez zabaltzea, bestela akabatuko ditugu denak.

Jarraitzen diozu arrastoari?

Ez dut pazientziarik arrastorik jarraitzeko, oso alferra naiz.

Ipurtargiek zure bidea gidatzen dute iluntasunean?

Zer nahiago nuke nik… izatea baino! Nire bizitza urbanizatutako inguruan ematen dut, eta ezin izaten dut ipurtargirik ikusi gauetan. Txikia nintzenetik, Erron, ez dut gehiago ikusi.

Orratzak, josteko bakarrik?

Txikitan zomorroak oholetan jartzen nituen orratzekin bildumak egiteko. Gaixoak! Gero urte batzuetan eten egin nuen, eta argazki digitala ezagutu nuenean, orduan jakin nuen horixe izanen zela zomorroen bildumarik ezin hobea, heriotzarik gabe, orratzik gabe.

Momentu hori…

Mendira ateratzeak momentu xarmangarriak eskaintzen ditu. Lekutik mugitu gabe, insektuak niregana hurbiltzen direla argazkiak atera diezaizkiedan ematen du. Beste batzuetan, ordea, etxera itzultzen naiz aspertuta eta zapuztuta.

Lupa bat lurrean, zer ikusiko dugu?

Gehienbat txingurriak. Oso laguntzaileak dira, eta jarrera horrekin mikrokosmoaz jabetu dira, guk egin dugun bezala makrokosmoarekin. Dena den, lurrean eta inurriez aparte, badaude beste zomorro batzuk, orokorrean pedratzaileak direnak. Bizi irauteko ematen diren borroka gehienetan, lurrean izaten dira. Baina oraindik zomorro espezie gehiago ikusi nahi baditugu, lupa landaretara begira jarri beharko dugu.

Bizitza, iragankorra da?

Bai, bada, batez ere zomorro txikiena. Eta, batez ere, arriskutsua. Ez dakigu ongi han handiak izateagatik dugun zortea! Gainera, ez ditugu harrapakariak. Orain, gizakiak gizakia erasotzen du bakarrik, mendebaldean gutxienez.

Fobiak, aska nazazu!

Ezinezkoa! Eta, adinarekin beldurrak eta fobiak handitzen doaz. Ezta ni bezalako zomorroen zale bat libratu daiteke horietatik. Dagoeneko, uste dut badakizkidala zomorroek dituzten arriskuen maila edo trabak eta nola aurre egin arazo gehiago sortzen dituzten horiei, eta hala ere, gorputzean jartzen zaidanean insektu edo amimoraren bat, hotzikara sentitzen dut eta zakar nire gorputzetik botatzen dut.

Ezjakintasunak erasotzen du

Bai, ez legoke gaizki Lehen Hezkuntzan irakasleek ikaslegoari denbora gehiago emanen baliote zomorroen gorabeherak azaltzen. Ergelkeri asko entzuten ditut ziztatzen duten edo ez inguruan. Eta, oraindik, testu antropozentriko batzuetan ikusten dut insektuak sailkatzen direla gizakiarendako probetxagarriak edo kaltegarriak diren arabera. Antza, hauxe da animalia txiki hauetatik jende askori interesatzen zaion gauza bakarra.

Sinbiosi

Ez dakit zer geldituko ote den gizakiaren eta ingurumenaren arteko antzinako harreman hartatik. Dena porlanaz, metalaz eta plastikoaz biltzen ari gara gure Lurra gainpopulazioara eramanez. Ea datozen belaunaldiek garrantzi gutxiago ematen dioten dirua izateari eta gehiago arduratzen diren besteez eta Lurraz.


Txirri olerkari, larunbateko "Trikitraka Trikitron" saioan

Urtarrilean Barakaldon grabatutako atala eskainiko da.

Aste honetako "Trikitraka Trikitron" saioaren atalean Txirri olerkari bihurtuko da eta olerki eder bat irakurtzen saiatuko da, baina Mirrik eta Txiribitonek ez diote utziko, hesiaren atzean ostenduta Txirriri eraso egingo diote. Bestalde, Kakusaik geltokian festa bat antolatu nahi du eta gainerakoek jairako zer behar duten esango diote.

Iragan urtarrilean Barakaldon grabatutako atala izango da aste honetan eskainiko dena. Bertan, hainbat kanta abestuko dituzte Txirri, Mirri eta Txiribitonek: besteak beste, "Pintto-Pintto", "Paristik natorren" eta "Altza Pelipe".


Antxon Larrarte omendu dute Santio Jaietako herri-kirol saioan

Duela 44 urte, Antxon Larrarte "Arangurenek" 13 arrobako ingudearekin erakustaldia egin zuen Santio Jaietan

Santio Erreka auzoko Aranguren baserriko Antxon Larrartek duela 44 urte 12 arrobako ingudearekin apustua irabazi zuen auzotar baten aurka, Aian. Ingudea berea ez zenez, 13 arrobako beste ingude bat eskuratu zuen; eta urte horretan bertan, Santio Jaietan 13 arrobako bere ingudearekin erakustaldia eman zuen Larrartek frontoian. Gertakari hori gogoratu dute gaur eguerdian Joseba Ostolaza eta Imanol Illarramendi Kortaberri harri-jasotzaileek Santio Erreka auzoko jaietan, Larrarteren 13 arrobako ingudearekin erakustaldia eginda. Bi harri-jasotzaileak bat etorri dira eta ingudea "benetan pisutsua eta astuna" dela esan dute.

Publikoaren artean zen Antxon Larrarte ere, eta gustura hartu du auzotarrek egindako aitortza.